(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡϟΒ΄

Παρασκευή, 23 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Ν. Βούτση, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επίκαιρων ερωτήσεων της Δευτέρας 26 Σεπτεμβρίου 2022, σελ.
3. Συζήτηση επικαίρων ερωτήσεων:
 α) Προς τον Υπουργό Εσωτερικών:
 i. με θέμα: «Διακίνηση επικίνδυνων σεναρίων για τις επερχόμενες εθνικές εκλογές», σελ.
 ii. με θέμα: «Αποτελεσματική αξιοποίηση των στελεχών που εργάζονται ως Ιδιωτικού Δικαίου Ορισμένου Χρόνου (ΙΔΟΧ) στο πεδίο της αποκατάστασης επιπτώσεων φυσικών καταστροφών», σελ.
 iii. με θέμα: «Για την παροχή έκτακτης χρηματοδότησης προς τους δήμους και τις σχολικές επιτροπές για να ανταποκριθούν στις συνθήκες ακρίβειας και των ανατιμήσεων», σελ.
 iv. με θέμα: «Πλημμύρες στη Δυτική Αθήνα η νέα κανονικότητα», σελ.
 v. με θέμα: « Άμεση αποκατάσταση του σχολικού συγκροτήματος των Γυμνασίων του Δήμου Παιανίας», σελ.
 v. με θέμα: « Άμεση αποκατάσταση του σχολικού συγκροτήματος των Γυμνασίων του Δήμου Παιανίας», σελ.
 β) Προς τον Υπουργό Αγροτικής Ανάπτυξης και Τροφίμων:
 i. με θέμα: «Κατασκευή φράγματος Νέας Τρίγλιας Χαλκιδικής», σελ.
 ii. με θέμα: «Πορεία του Εθνικού Στρατηγικού Σχεδίου της Κοινής Αγροτικής Πολιτικής 2023-2027», σελ.
 iii. με θέμα: «Η Κυβέρνηση της ΝΔ οφείλει ξεκάθαρες απαντήσεις για το Φράγμα Νεστορίου και άμεση επανέναρξη εργασιών», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΚΑΚΛΑΜΑΝΗΣ Ν. , σελ.

Β. Επί των επικαίρων ερωτήσεων:
 ΑΝΤΩΝΙΟΥ Α. , σελ.
 ΑΡΑΧΩΒΙΤΗΣ Σ. , σελ.
 ΑΡΣΕΝΗΣ Κ. , σελ.
 ΒΟΡΙΔΗΣ Μ. , σελ.
 ΓΕΩΡΓΑΝΤΑΣ Γ. , σελ.
 ΓΚΙΟΚΑΣ Ι. , σελ.
 ΖΑΧΑΡΙΑΔΗΣ Κ. , σελ.
 ΚΑΤΣΩΤΗΣ Χ. , σελ.
 ΚΟΜΝΗΝΑΚΑ Μ. , σελ.
 ΠΑΝΑΣ Α. , σελ.
 ΠΕΤΣΑΣ Σ. , σελ.
 ΤΕΛΙΓΙΟΡΙΔΟΥ Ο. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡϟΒ΄

Παρασκευή 23 Σεπτεμβρίου 2022

Αθήνα, σήμερα στις 23 Σεπτεμβρίου 2022, ημέρα Παρασκευή και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-9-2022 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡϟΑ΄ συνεδριάσεώς του, της Πέμπτης 22 Σεπτεμβρίου 2022 σε ό,τι αφορά την ψήφιση στο σύνολο του σχεδίου νόμου «Κύρωση Συμφωνίας Τροποποίησης της από 2.2.2018 Σύμβασης Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Θεσσαλονίκης μεταξύ του Ελληνικού Δημοσίου και της ανώνυμης εταιρείας με την επωνυμία «ΟΡΓΑΝΙΣΜΟΣ ΛΙΜΕΝΟΣ ΘΕΣΣΑΛΟΝΙΚΗΣ Α.Ε.».)

Ο Βουλευτής κ. Νικόλαος Βούτσης ζητεί άδεια ολιγοήμερης απουσίας από 27 έως 29 Σεπτεμβρίου 2022 στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώςη Βουλή ενέκρινε τη ζητηθείσα άδεια.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Απόστολο Πάνα, Βουλευτή Χαλκιδικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ.

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ.

(Να μπει το mail με τις απαντήσεις)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 26 Σεπτεμβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1010/15-9-2022 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Εργασίας και Κοινωνικών Υποθέσεων, με θέμα: «Στέγαση των υπηρεσιών του ΕΦΚΑ στη Ρόδο».

2. Η με αριθμό 1007/15-9-2022 επίκαιρη ερώτηση του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Το κυβερνητικό ‘‘μπάχαλο’’ με τον προσωπικό γιατρό και η ακύρωση της μεταρρύθμισης στην Πρωτοβάθμια Φροντίδα Υγείας (ΠΦΥ).

3. Η με αριθμό 1006/14-9-2022 επίκαιρη ερώτηση του επικεφαλής της Κοινοβουλευτικής Ομάδας του Κινήματος Αλλαγής και Βουλευτή Ηλείας κ. Μιχαήλ Κατρίνη προς τον Υπουργό Υγείας, με θέμα: «Επιτακτική η ενίσχυση των μονάδων υγείας στην Ηλεία».

4. Η με αριθμό 1004/12-9-2022 επίκαιρη ερώτηση του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκα προς την Υπουργό Παιδείας και Θρησκευμάτων, με θέμα: «Άμεση αποκατάσταση του σχολικού συγκροτήματος των Γυμνασίων του Δήμου Παιανίας».

5. Η με αριθμό 1005/14-9-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Το Υπουργείο Παιδείας αρνείται να παρέχει την υποχρεωτική εκπαίδευση στους δύο μαθητές της Γαύδου για “παιδαγωγικούς λόγους”».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1028/19-9-2022 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Περιβάλλοντος και Ενέργειας, με θέμα: «Ένταξη του φαραγγιού της Νέδας στον έλεγχο του Οργανισμού Φυσικού Περιβάλλοντος και Κλιματικής Αλλαγής (Ο.ΦΥ.ΠΕ.Κ.Α)».

2. Η με αριθμό 1008/15-9-2022 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Προστασίας του Πολίτη, με θέμα: «Άμεσο ‘‘ξεπάγωμα’’ του πειθαρχικού ελέγχου εμπλεκόμενων στην υπόθεση Ζακ Κωστόπουλου αστυνομικών και απόδοση ευθυνών για την καθυστέρηση».

3. Η με αριθμό 1012/16-9-2022 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Περιβάλλοντος και Ενέργειας, με θέμα: «Εξελίξεις για τα αντισταθμιστικά οφέλη από τη χρήση των υδάτων των ποταμών Μόρνου και Ευήνου».

4. Η με αριθμό 1030/19-9-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για τη λειτουργία του νηπιαγωγείου Λουδία, Δήμου Χαλκηδόνας στην Περιφερειακή Ενότητα (Π.Ε.) Θεσσαλονίκης».

5. Η με αριθμό 1031/19-9-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Το μεγαλύτερο παιδιατρικό Νοσοκομείο της χώρας Παίδων ‘‘Αγία Σοφία’’ αναστέλλει τη λειτουργία των τακτικών χειρουργείων».

6. Η με αριθμό 1014/16-9-2022 επίκαιρη ερώτηση του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικολάου Φίλη προς την Υπουργό Παιδείας και Θρησκευμάτων, με θέμα: «Ανυπέρβλητες δυσκολίες για στέγαση στους νέους εκπαιδευτικούς».

7. Η με αριθμό 1013/16-9-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Υγείας, με θέμα: «Έλλειψη οδηγών ασθενοφόρων σε Δημητσάνα και Τρόπαια».

8. Η με αριθμό 1022/19-9-2022 επίκαιρη ερώτηση του Βουλευτή Ηλείας του Συνασπισμού Ριζοσπαστικής Αριστεράς κ. Διονυσίου - Χαράλαμπου Καλαματιανού προς τον Υπουργό Υγείας, με θέμα: «Απελπιστική η κατάσταση στα νοσοκομεία της Ηλείας».

9. Η με αριθμό 1032/19-9-2022 επίκαιρη ερώτηση της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς την Υπουργό Παιδείας και Θρησκευμάτων, με θέμα: «Σε κατάσταση επισφάλειας βρίσκονται το Γενικό Αρχείο του Κράτους στη Λάρισα, καθώς και οι Υπηρεσίες των Γενικών Αρχείων του Κράτους στο σύνολό τους και η λειτουργία τους διακυβεύεται».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5915/233/ 20-6-2022 ερώτηση και αίτηση κατάθεσης εγγράφων του Βουλευτή Λακωνίας της Νέας Δημοκρατίας κ. Αθανασίου Δαβάκη προς την Υπουργό Παιδείας και Θρησκευμάτων, με θέμα: «Νέες ειδικότητες επαγγελματικής εκπαίδευσης στη Λακωνία».

2. Η με αριθμό 406/18-10-2021 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Αδικαιολόγητη καθυστέρηση στην κατασκευή του κόμβου Πανασού, στην Περιφερειακή Ενότητα (Π.Ε.) Ηρακλείου».

3. Η με αριθμό 6619/22-7-2022 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Για ποιους λόγους δεν καταχωρίζονται οι επιστημονικοί συνεργάτες των Βουλευτών στο Πληροφοριακό Σύστημα του Υπουργείου Εργασίας και Κοινωνικών Υποθέσεων “ΕΡΓΑΝΗ”»;

4. Η με αριθμό 6685/26-7-2022 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Η στεγαστική συνδρομή στους ιδιοκτήτες κτηρίων που επλήγησαν από τον σεισμό της 27ης Σεπτεμβρίου στην Κρήτη δεν λαμβάνει υπ’ όψιν τον πληθωρισμό».

5. Η με αριθμό 6790/2-8-2022 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υγείας, με θέμα: «Άμεση στελέχωση του Κοινοτικού Κέντρου Ψυχικής Υγείας Παιδιών και Εφήβων Ηρακλείου».

6. Η με αριθμό 6745/281/29-7-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Σκανδαλώδης απευθείας ανάθεση εργοστασιακής συντήρησης και υποστήριξης μεταφορικών αεροσκαφών C-130 από την Ελληνική Αεροπορική Βιομηχανία (ΕΑΒ)».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από τις σημερινές ερωτήσεις δεν θα συζητηθεί η πέμπτη με αριθμό 1025/19-9-2022 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Άμεση έκδοση της παρ. 1 του άρθρου 12 του ν.Μ4797/2021 για την επιχορήγηση φυσικών προσώπων που δεν είναι κατά κύριο επάγγελμα αγρότες, αλλά κατέχουν αγροτικές εκμεταλλεύσεις και υπέστησαν μεγάλες ζημιές από τον σεισμό της 27ης Σεπτεμβρίου 2021».

Από τις ερωτήσεις που θα συζητηθούν, οι δύο πρώτες αφορούν στο Υπουργείο Εσωτερικών και τον Υπουργό κ. Μαυρουδή -δεν μου αρέσει αυτό καθόλου!- Μάκη Βορίδη, που είναι παρών και θα απαντήσει.

Ξεκινούμε με την πρώτη με αριθμό 1011/15-9-2022 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Διακίνηση επικίνδυνων σεναρίων για τις επερχόμενες εθνικές εκλογές».

Κύριε Ζαχαριάδη, ορίστε, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, έχω θεσμική ευθύνη και πολιτική υποχρέωση να σας ρωτήσω, αν και πραγματικά με βάση τη δημόσια τοποθέτησή σας το τελευταίο δίμηνο δεν μπορώ να έχω καμμία εμπιστοσύνη. Σαν χθες σας θυμάμαι να βγαίνετε στα τηλεοπτικά πάνελ και να υπερασπίζεστε την αναγκαιότητα της αλλαγής του εκλογικού νόμου και μετά από λίγα εικοσιτετράωρα να ακούμε τον Πρωθυπουργό τον κ. Μητσοτάκη να μας λέει ότι αυτά δεν είναι σοβαρά πράγματα. Δεν ξέρω γιατί τα λέει αυτά. Τα λέει για εσάς, τα λέει για τις διαρροές που έδωσε ο ίδιος; Δεν έχετε καμμία επικοινωνία;

Παρ’ όλα αυτά παρακολουθώ στον Τύπο και διάφορα ρεπορτάζ τα οποία με ανησυχούν ιδιαιτέρως. Άκουσα σε ένα από τα μεγάλα τηλεοπτικά δίκτυα, από έμπειρους σχολιαστές, να γίνεται αναφορά για εμπλοκή του ρωσικού παράγοντα στη χώρα. Καταλαβαίνετε ότι η ανάμιξη οποιασδήποτε εξωτερικής δύναμης, ιδίως στη φάση που διανύουμε με την άθλια και βάρβαρη ρωσική εισβολή στην Ουκρανία, είναι μείζον θέμα για τη δημοκρατία στη χώρα, είναι μείζον ζήτημα για την Ευρώπη, είναι μείζον ζήτημα για τον πολιτικό κόσμο. Μάλιστα, μας ενημέρωσε η συγκεκριμένη δημοσιογράφος ότι έχετε ξεκινήσει και κάποιες συσκέψεις, έχετε κάποιες ιδέες για να αλλάξει ο τρόπος με τον οποίο ψηφίζουν οι πολίτες, να ψηφίζουν με σκάνερ.

Κύριε Βορίδη, θέλω να σας ρωτήσω, λίγους ή περισσότερους μήνες πριν από τις εκλογές, τι πραγματικά μεθοδεύετε να κάνετε; Τι σκέφτεστε να κάνετε; Δευτέρα, Τετάρτη, Παρασκευή λέτε να αλλάξετε τον εκλογικό νόμο. Τρίτη, Πέμπτη, Σάββατο λέτε να αλλάξετε τον τρόπο που ψηφίζουμε. Τη μία ημέρα σας φταίει ο ΣΥΡΙΖΑ, την άλλη σας φταίνε οι Ρώσοι.

Ειλικρινά, μπορείτε να εγγυηθείτε την ομαλή θεσμική πορεία της χώρας σε εκλογές ή υλοποιείτε, από τη θέση του Υπουργού των Εσωτερικών, την παλαιότερή σας δέσμευση -ως τομεάρχης εσωτερικών της αξιωματικής αντιπολίτευσης- ότι θα κάνετε όλες τις αλλαγές στο κράτος και τους θεσμούς για να μην ξαναέρθει η Αριστερά ποτέ στην εξουσία.

Δεν ξέρω εάν ήταν δική σας έμπνευση αυτό με τους κοριούς -είναι μια μείζονα αλλαγή για να παρακολουθείτε τους πολιτικούς σας αντιπάλους, για να ξέρετε τι θα κάνουν, για να τους εγκλωβίσετε για να μην ξαναέρθουν στην κυβέρνηση- αλλά αυτά δεν αρμόζουν στην Ελλάδα, δεν αρμόζουν σε δημοκρατική χώρα, δεν αρμόζουν στην Ευρώπη, δεν αρμόζουν στη Δύση.

Σας ευχαριστώ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, κατ’ αρχάς το όνομα Μαυρουδής, είναι Όσιος εξ Ανδριανουπόλεως, είναι Θρακιώτικο το όνομα…

**ΠΡΟΕΔΡΕΥΩΝ (Νικήτας Κακλαμάνης):**  Εντάξει, εγώ τι να κάνω που μου αρέσει το όνομα Μάκης;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι, εντάξει σεβαστό το γούστο, απλώς λέω την ιστορία του ονόματος, είναι ενδιαφέρουσα και έχει να κάνει με τον παππού μου, ο οποίος έφυγε -προφανώς παλιότερα η οικογένειά του- και πήγε στην Κίο της Μικράς Ασίας. Θρακιώτες πήγαν εκεί.

Όμως, κύριε Ζαχαριάδη, επειδή επικαλείστε τους θεσμούς και έχετε «ένδυμα» θεσμικής σοβαρότητας, να ρωτήσω το εξής; Η θεσμική σας σοβαρότητα σάς κάνει να φέρνετε τον Υπουργό Εσωτερικών στη Βουλή για να απαντήσει σε σχόλια δημοσιογράφου; Τα μπερδέψατε; Οι δημοσιογράφοι σχολιάζουν τους πολιτικούς, οι πολιτικοί δεν σχολιάζουν τους δημοσιογράφους, οι δημοσιογράφοι λένε αυτά που θέλουν να πουν.

Εμένα με καλείτε τώρα να κάνω τοποθέτηση επί των σχολιασμών που έχει κάνει η κ. Κοραή και αυτό το λέτε εσείς θεσμική συζήτηση στο Κοινοβούλιο; Να σας καθησυχάσω: Δεν πρόκειται να γίνουν εκλογές με σκάνερ και εγώ, τουλάχιστον, δεν έχω πει τίποτε για τη Ρωσία ή οποιονδήποτε άλλον ή πιθανή εμπλοκή οποιασδήποτε χώρας στις εκλογές.

Δεν ξέρω τώρα εάν μιλήσατε για τις ανησυχίες σας! Αυτό ελπίζω. Αλλά εάν θέλετε την επόμενη φορά -θα σας παρακαλούσα δηλαδή, στην κρίση σας είναι- όταν διαβάζετε κάτι δεν είναι υποχρεωτικό να ερχόμαστε εδώ να το συζητάμε μαζί ή όταν ακούσετε κάτι στην τηλεόραση, επίσης δεν είναι υποχρεωτικό να κάνουμε μία συζήτηση μέσα στο Κοινοβούλιο γι’ αυτό.

Η έκκλησή μου είναι: εάν με ακούσετε εμένα να λέω κάτι, τότε μάλιστα, έχει ένα νόημα να έρθετε να συζητήσουμε γι’ αυτά τα ζητήματα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, ο κ. Βορίδης χρησιμοποίησε πενήντα δευτερόλεπτα για να εξηγήσει την προέλευση του εύηχου ονόματός του και σαράντα πέντε δευτερόλεπτα για να απαντήσει στο αίτημά μου. Είναι πυκνός ο λόγος του. Συγχαρητήρια, κύριε Βορίδη.

Κοιτάξτε, εγώ δεν φέρνω για πλάκα ζητήματα στο Κοινοβούλιο, ούτε κάνω κατάχρηση του κοινοβουλευτικού ελέγχου. Έχει ανοίξει μια συζήτηση, όμως, στην ελληνική κοινωνία. Είναι δικαίωμά σας να απαξιώνετε δημοσιογράφους που κάνουν κυβερνητικό ρεπορτάζ. Είναι δικαίωμά σας να απαξιώνεται τον τρόπο με τον οποίον διεξάγεται ο διάλογος. Δεν είναι δικαίωμά σας, όμως, να αλλάζετε τους κανόνες του παιχνιδιού της πολιτικής συζήτησης και του πολιτικού αγώνα λίγους μήνες πριν γίνουν οι εκλογές.

Επειδή με βάση διαρροές τις οποίες από το κυβερνητικό στρατόπεδο προέρχονται και σας χρησιμοποίησαν κιόλας, κύριε Βορίδη -θέλω να είμαι δίκαιος, δεν χρησιμοποίησαν μόνο εσάς, βγήκε ο Υπουργός της Ανάπτυξης, βγήκε η Βουλευτής Χανίων, η κ. Μπακογιάννη και έλεγε για τον εκλογικό νόμο πόσο αναγκαίο είναι να αλλάξει- ήθελα να ρωτήσω. Πήρα τη διαβεβαίωση. Την κρατάω.

Ήθελα να κατατεθούν και στα Πρακτικά της Βουλής. Δεν είναι απλό θέμα να λέγεται ή να γράφεται στον αέρα της τηλεόρασης ότι θέλουν να ανακατευτούν οι Ρώσοι ή οποιοιδήποτε άλλοι στις εκλογές της Ελλάδας και το ίδιο να καταχωρείται στα Πρακτικά της Βουλής, που θα μπορεί κάποιος μετά από τριάντα, πενήντα, εβδομήντα χρόνια όταν θα θέλει να μελετήσει την ιστορία του Υπουργείου Εσωτερικών ή μπορεί να κάνει ένα διδακτορικό πάνω στη δική σας πολιτική διαδρομή και σταδιοδρομία να τα αναζητήσει και να τα διαβάσει. Αυτό ήθελα, μια δέσμευση απέναντι στη Βουλή των Ελλήνων, μια δέσμευση απέναντι στον ελληνικό λαό ότι δεν θα γίνουν παιχνίδια με τις εκλογές, ότι δεν θα αλλάξει ο κανόνας, ότι θα διασφαλίσουμε, ότι θα έχουμε, έναν ομαλό δημοκρατικό πολιτικό βίο και μια ομαλή δημοκρατική πολιτική αλλαγή.

Διότι, κύριε Βορίδη, από αλλού το περιμέναμε, από εσάς το περιμέναμε, από αλλού μας ήρθε. Μην μου λέτε, λοιπόν, για ένδυμα θεσμικής σοβαρότητας, όταν εσείς έρχεστε εδώ πέρα και το παίζετε θεσμικός και στις πάνω αίθουσες της Βουλής κρύβονται πίσω από το απόρρητο. Μην μου λέτε για ένδυμα θεσμικής σοβαρότητας όταν βάζετε κοριούς στους πολιτικούς σας αντιπάλους και πηγαίνουν διάφοροι και διασχίζουν τις λεωφόρους στη Νέα Υόρκη λες και είναι τα σκαθάρια.

Ένδυμα θεσμικής σοβαρότητας φοράτε εσείς. Εσείς ερχόσασταν στη Βουλή των Ελλήνων, το κόμμα σας, ο Πρωθυπουργός και το παίζατε θεσμικοί και μετριοπαθείς και μεταρρυθμιστές και κεντρώοι και την ίδια ώρα παρακολουθούσατε τι λέγανε πολιτικοί και δημοσιογράφοι. Άρα, λοιπόν, σεμνά, κύριε Βορίδη, σεμνά και με κανόνες. Σήμερα είστε πλειοψηφία, αύριο θα είστε μειοψηφία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Είναι προφανές ότι δεν ταίριαξε καλά αυτή η επίκαιρη ερώτηση, γιατί εδώ μας φέρατε να συζητήσουμε για τη Ρωσία και για το αν θα αλλάξουμε τον τρόπο διεξαγωγής των εκλογών. Φέρατε να το συζητήσουμε αυτό, διότι κάτι ακούσατε στην τηλεόραση να λέει κάποιος.

Παρεμπιπτόντως, εγώ δεν απαξίωσα κανέναν. Το ότι κάποιος σκέφτεται -ένας δημοσιογράφος- να συμμετάσχει σε μια δημόσια συζήτηση και να εκφράσει μια ανησυχία -που εκφράζεται και σε άλλες χώρες- για το τι πρόκειται να κάνει ο ρωσικός παράγων στο εσωτερικό της ευρωπαϊκής σκηνής και να εκφράζονται τέτοιου τύπου διάλογοι μεταξύ -επαναλαμβάνω- της κοινωνίας των πολιτών ή των μέσων ενημέρωσης, αυτό είναι τελείως διαφορετικό από το τι κάνει το κράτος.

Εσείς ρωτάτε τον Υπουργό τώρα. Έχετε μπερδέψει τα social media με την κοινοβουλευτική συζήτηση. Η τηλεόραση, οι εφημερίδες, τα social media είναι ένα επίπεδο διαλόγου. Το τι κάνει το Υπουργείο Εσωτερικών με ρωτάτε τώρα. Δεν μου είπατε ελάτε να συζητήσουμε και να κάνουμε tweet. Στη Βουλή είστε. Όταν είστε στη Βουλή πρέπει να ρωτάτε το Υπουργείο Εσωτερικών.

Και σας ερωτώ: Έχετε ακούσει τίποτα από τον Υπουργό Εσωτερικών σχετικό; Με ακούσατε να λέω κάτι;

Ακόμα και για το θέμα, δεν σας αρέσαν τώρα αυτά, δεν σας άρεσε η απάντηση αυτή, δεν ήταν καλή η επίκαιρη ερώτηση, παρασυρθήκατε τώρα από το περιβάλλον το επικοινωνιακό, είστε και άνθρωπος που του αρέσουν τα κοινωνικά μέσα κοινωνικής δικτύωσης. Εγώ, όπως ξέρετε, δεν είμαι και πολύ δραστήριος σε όλα αυτά ούτε και μιλάω συχνά. Αυτή είναι η θεσμική τάξη. Εδώ όλοι έχουμε χώρο να μιλήσουμε. Είναι η Βουλή. Είναι ο χώρος μας. Η κοινωνία των πολιτών διεξάγει άλλους διαλόγους σε άλλα σημεία. Καλά κάνει. Αλλά ο καθένας έχει τον ρόλο του. Δεν σας άρεσε αυτό και μετά αρχίσατε να μου λέτε για την απλή αναλογική.

Παρεμπιπτόντως, να σας ρωτήσω: Πότε είχα πει εγώ για την απλή αναλογική συγκεκριμένα; Εγώ είπα ότι έχουμε μεταβολή του πολιτικού σκηνικού. Να προσέχετε τι λέω, γιατί εγώ πάντα προσέχω τι λέω. Μίλησα για μεταβολή του πολιτικού σκηνικού. Ποτέ δεν είπα ότι αλλάζουμε ή θα αλλάξουμε το εκλογικό σύστημα και αντιθέτως είπα, κατ’ επανάληψη, ότι ισχύουν όσα έχει, μέχρι σήμερα, πει ο Πρωθυπουργός. Το έχω πει πολλές φορές. Σε απόλυτο, δε, συντονισμό με τη θέση του Κυβερνητικού Εκπροσώπου.

Άρα, λοιπόν, θεωρώ ότι έχετε μια αγωνία και μια νευρικότητα εν όψει εκλογών. Αντιλαμβάνομαι ότι οι κεντρικοί σχεδιασμοί του ΣΥΡΙΖΑ, προφανώς, δεν υλοποιούνται, βγαίνουν και όλες αυτές οι μετρήσεις, οι οποίες δεν δείχνουν καμμία μεταβολή. Έχετε επενδύσει πάρα πολλά πράγματα, πολιτικά, σε αυτή την υπόθεση των υποκλοπών, που και γι’ αυτή έχουμε μιλήσει πάρα πολλές φορές κι έχουν γίνει και ειπωθεί -νομίζω- όλα επ’ αυτής της υποθέσεως και παρά ταύτα επιμένετε σε αυτή τη γραμμή.

Κοιτάξτε, εμένα δεν είναι ο ρόλος μου, κύριε Ζαχαριάδη, να σας κάνω υποδείξεις για το πώς θα ασκείτε το αντιπολιτευτικό σας έργο. Είναι δικαίωμά σας. Εγώ μία έκκληση κάνω, απλώς μην το καταλήξουμε κάθε φορά που θα διαβάζετε κάτι και θα σας κινεί το ενδιαφέρον να με φωνάζετε να κάνουμε σχολιασμό επί του αναγνώσματός σας.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στη δεύτερη, με αριθμό 1020/16-9-2022 επίκαιρη ερώτηση δεύτερου κύκλου, της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίουπρος τον Υπουργό Εσωτερικών,με θέμα: «Αποτελεσματική αξιοποίηση των στελεχών που εργάζονται ως ιδιωτικού δικαίου ορισμένου χρόνου (ΙΔΟΧ) στο πεδίο της αποκατάστασης επιπτώσεων φυσικών καταστροφών».

Η κ. Αντωνίου έχει τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Σας ευχαριστώ, κύριε Πρόεδρε.

Κύριε Υπουργέ, κατ’ αρχάς θέλω να σας ευχαριστήσω που ήρθατε να απαντήσετε σε μια ερώτηση που εμπίπτει έστω και δευτερογενώς στην αρμοδιότητά σας. Και το λέω αυτό γιατί το ερώτημα που θέτω είναι, κυρίως, ζήτημα του ευρύτερου πεδίου της πολιτικής προστασίας, που περιλαμβάνει και την αποκατάσταση της περιουσίας των πληγέντων συμπολιτών μας, ώστε να ξαναπαίρνουν πίσω τη ζωή τους από τις φυσικές καταστροφές.

Δυστυχώς, ο Υπουργός Υποδομών όταν ερωτήθηκε δήλωσε αναρμόδιος για τα θέματα της στελέχωσης και ενίσχυσης της αρμόδιας υπηρεσίας του Υπουργείου του με το κατάλληλο ανθρώπινο δυναμικό.

Κύριε Υπουργέ, εδώ και τέσσερα χρόνια μέσα από κλιμακωτές προσλήψεις που ξεκίνησαν το 2018 και συνεχίστηκαν ως το 2022 και μέσα από αντίστοιχες ανανεώσεις συμβάσεων ιδιωτικού δικαίου ορισμένου χρόνου, εργάζονται πλέον στο Υπουργείο Υποδομών και Μεταφορών διακόσια εβδομήντα έξι στελέχη υψηλών τυπικών προσόντων, με εξειδίκευση στο πεδίο της αποκατάστασης επιπτώσεων φυσικών καταστροφών. Προσλήφθηκαν για να συμβάλλουν στην ταχεία αποκατάσταση κατοικιών και επιχειρήσεων σε διάφορα σημεία της χώρας που έχουν πληγεί από φυσικές καταστροφές, καθώς αυτά τα φαινόμενα εμφανίζουν αυξανόμενη συχνότητα λόγω και της κλιματικής κρίσης.

Ωστόσο, η πρόσφατη ανανέωση των συμβάσεων τους έως 31-10-2022, που θεσπίστηκε τον Ιούνιο με τον ν.4940/2022, δεν επαρκεί για την ολοκλήρωση του εν εξελίξει έργου αποκατάστασης των πληγεισών περιοχών. Επιπλέον, μετά από τέσσερα χρόνια, οι συνεχείς ανανεώσεις των συμβάσεων τους, εκ των οποίων αυτές που αφορούν περίπου το 50% των στελεχών συμπληρώνουν τετραετία, αποτελούν σαφή πιστοποίηση των πάγιων και διαρκών αναγκών που καλύπτουν.

Γι’ αυτό σας ερωτώ, κύριε Υπουργέ: Πρώτον, εάν προτίθεστε να ανανεώσετε για ικανό χρονικό διάστημα τις συμβάσεις των στελεχών που εργάζονται στη Γενική Διεύθυνση Αποκατάστασης Επιπτώσεων Φυσικών Καταστροφών, ώστε να ολοκληρώσουν το έργο που τους έχει ανατεθεί και δεύτερον, εάν υπάρχει ρητή πολιτική βούληση για ενίσχυση της αρμόδιας υπηρεσίας του Υπουργείου Υποδομών και Μεταφορών, με μόνιμο προσωπικό, αξιοποιώντας την εμπειρία και την εξειδίκευση των στελεχών αυτών.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ορίστε, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Ευχαριστώ και την κυρία συνάδελφο για την ερώτηση, γιατί μου δίνει τη δυνατότητα να απαντήσω ως προς ένα ειδικό ζήτημα, το οποίο όμως, εγώ θα έλεγα να το εντάξουμε στην ευρύτερη στρατηγική που έχουμε γι’ αυτά τα ζητήματα στο Υπουργείο Εσωτερικών.

Να εξηγήσω πώς έχει η συγκεκριμένη υπόθεση. Έτσι περίπου όπως την περιγράψατε, το Τμήμα Φυσικών Καταστροφών ενισχύθηκε σε διαδοχικές στιγμές με προσλήψεις εκτάκτου προσωπικού, πράγματι με συμβάσεις ορισμένου χρόνου, προκειμένου ανάλογα με διάφορες καταστροφές που είχαν συμβεί και προκειμένου με ταχύ τρόπο να ανταπεξέλθει το Υπουργείο Υποδομών στις ανάγκες για την μέριμνα αυτών των καταστροφών, για την αντιμετώπιση των καταστροφών.

Αυτό έχει μία λογική και την καταλαβαίνουμε και είναι κάτι με το οποίο το Υπουργείο Εσωτερικών είναι κατ’ αρχάς σύμφωνο, δηλαδή, πράγματι μπορεί να συμβεί ένα έκτακτο περιστατικό που να απαιτεί την πρόσληψη έκτακτου προσωπικού για έναν ορισμένο χρόνο. Δεν είναι στη στρατηγική του Υπουργείου Εσωτερικών το να παραμένει ένα προσωπικό, το οποίο προσελήφθη για συγκεκριμένο χρόνο, για μία συγκεκριμένη καταστροφή, όπως σωστά είπατε, επί τέσσερα έτη. Διότι αυτό πια δεν είναι η συγκεκριμένη καταστροφή, αλλά είναι ότι χρησιμοποιείται ευρύτερα. Αν όμως χρησιμοποιείται ευρύτερα, τότε πράγματι σημαίνει ότι υπάρχει μια άλλου τύπου ανάγκη μη έκτακτη.

Ποια, λοιπόν, είναι η θέση εδώ του Υπουργείου Εσωτερικών; Όταν έχω τακτικές ανάγκες, τότε πηγαίνω σε μόνιμη πρόσληψη. Όταν έχω κάτι έκτακτο, πράγματι, για ένα συγκεκριμένο χρονικό διάστημα μπορώ να προσλάβω προσωπικό για την αντιμετώπιση του εκτάκτου. Όχι, όμως, να βαφτίζουμε το τακτικό έκτακτο και ουσιαστικά να ακολουθούμε μια διαδικασία προσλήψεων, που δεν είναι η προσήκουσα για το μόνιμο προσωπικό.

Τι λέμε, λοιπόν, σε όλους τους φορείς, διότι έχουμε και πολλά που τα έχουμε κληρονομήσει; Δεν είναι μόνο το Υποδομών, τώρα θέσατε το θέμα του Υποδομών. Θα σας πω ότι σε άλλα σημεία της διοικήσεως υπάρχουν τέτοιες περιπτώσεις, οι οποίες έρχονται από πάρα πολύ παλιά. Σε πολλές έχουμε συμβάσεις διαρκώς ανανεούμενες εικοσαετίας, οι οποίες είναι ένα εξαιρετικό πρόβλημα.

Εάν έχω την άνεση για ένα λεπτό μόνον να καταχραστώ του χρόνου θα ήθελα να κάνω μια παρένθεση. Έφυγε ο κ. Ζαχαριάδης, με απασχολούν πολύ αυτά τα ζητήματα που έθεσε, το τι θα κάνουμε με τους Ρώσους και αν θα κάνουμε εκλογές με scanner. Έφυγε, λοιπόν, ο κ. Ζαχαριάδης που του αρέσουν τα σχόλια των τηλεοπτικών εκπομπών, δεν μας σχολίασε, όμως, κάτι το οποίο μας έχουν κληρονομήσει τώρα οι προκηρύξεις ΣΥΡΙΖΑ, οι οποίες πέφτουν η μία μετά την άλλη ως αντισυνταγματικές για τις ειδικές μοριοδοτήσεις. Έπεσε ως αντισυνταγματική η προκήρυξη για τους νοσηλευτές. Έπεσε τώρα ως αντισυνταγματική η προκήρυξη για το «Βοήθεια στο Σπίτι» με τις ειδικές μοριοδοτήσεις, δημιουργώντας τεράστιο πρόβλημα σε χιλιάδες εργαζόμενους.

Σας τα θυμίζω, γιατί όταν τα λέγαμε ως Αντιπολίτευση αυτά ελοιδορούμεθα από τον κ. Ζαχαριάδη και τους συντρόφους του και λέγαμε ότι παίζετε και εκμεταλλεύεστε τώρα τους ανθρώπους και τους κλείνετε το μάτι ότι με την ειδική μοριοδότηση θα μπουν. Έπεσαν όλες οι ειδικές μοριοδοτήσεις. Η τελευταία είναι αυτή η «Βοήθεια στο Σπίτι».

Το λέω γιατί; Διότι η «Βοήθεια στο Σπίτι» είναι ένα παράδειγμα μιας ανανεούμενης συμβάσεως επί πολλά έτη, βέβαια, εκεί έχει την ιδιαιτερότητα του προγράμματος, η οποία όμως όταν πήγε να σηκωθεί ως προκήρυξη μονιμοποιήσεως, χωρίς την ειδική μοριοδότηση, γιατί εκεί ήταν το κλείσιμο του ματιού, προφανώς δεν ήταν σίγουρο ότι θα συνεχίσουν να εργάζονται οι ίδιοι άνθρωποι. Να, γιατί λέω, λοιπόν, ότι αυτά όλα θέλουν μια ιδιαίτερη προσοχή. Και τώρα μας έχει κληροδοτήσει ένα αρκετά σύνθετο ζήτημα ο ΣΥΡΙΖΑ και η ειδική μοριοδότησή του, το οποίο πρέπει να δούμε πώς θα αντιμετωπίσουμε.

Έρχομαι στο ερώτημά σας. Η απάντηση στο ερώτημά σας είναι η εξής: Τι ζήτησα εγώ από το Υπουργείο Υποδομών; Εφόσον αυτοί οι άνθρωποι είναι ήδη τέσσερα χρόνια, προφανώς τους χρειάζεται το Υπουργείο Υποδομών. Τους ζήτησα, λοιπόν, να «σηκώσουμε» προκήρυξη για μόνιμη στελέχωση του προσωπικού στο συγκεκριμένο τμήμα.

Ανταποκρίθηκε το Υπουργείο Υποδομών. Και την επόμενη εβδομάδα, κυρία συνάδελφε, την Τρίτη, που έχουμε Υπουργικό Συμβούλιο και θα εγκρίνει τον προγραμματισμό προσλήψεων του 2023, έχω εισηγηθεί να γίνει δεκτό το αίτημα του Υπουργείου Υποδομών και το σύνολο αυτών των θέσεων να προκηρυχθούν ως μόνιμες θέσεις.

Από τη στιγμή που προχωράμε σε αυτό, θα ανανεώσω τις συμβάσεις των συγκεκριμένων μέχρι να ολοκληρωθεί η προκήρυξη, ώστε να μη μείνει κενό το τμήμα. Εν συνεχεία, θα γίνει η προκήρυξη και θα στελεχωθεί το τμήμα αυτό, το Τμήμα Φυσικών Καταστροφών, με μόνιμο προσωπικό, το οποίο θα αντιστοιχεί στις θέσεις που υπάρχουν τώρα. Μέχρι τότε και μέχρι να ολοκληρωθεί η διαδικασία θα ανανεώνονται οι συμβάσεις των συγκεκριμένων.

**ΠΡΟΕΔΡΕΥΩΝ (Νικήτας Κακλαμάνης):** Επειδή είπατε καλά νέα, σας άφησα. Αυτά κατεγράφησαν.

Κυρία Αντωνίου, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ναι, είναι ευχάριστα τα νέα. Απλώς, θα ήθελα, κύριε Πρόεδρε, ο Υπουργός να μας διευκρινίσει ορισμένα πράγματα, για να τα καταλάβουν και οι εργαζόμενοι οι οποίοι επιδιώκουν να συναντήσουν το Υπουργείο Υποδομών και δεν τα έχουν καταφέρει.

Κύριε Υπουργέ, όπως ξέρετε, τα στελέχη καλύπτουν τα δύο τρίτα του δυναμικού του Υπουργείου αυτή τη στιγμή στον τομέα αυτό. Γνωρίζουμε επίσης, σύμφωνα με το Μητρώο Ανθρώπινου Δυναμικού του ελληνικού δημοσίου, ότι οι εργαζόμενοι σε αυτό το Υπουργείο ήταν τέσσερις χιλιάδες τριακόσιοι εβδομήντα εννιά πριν αναλάβει η Νέα Δημοκρατία και σήμερα είναι τρεις χιλιάδες οκτακόσιοι τέσσερις. Άρα, υπάρχει δυνατότητα με τον κανόνα «μία πρόσληψη και μία αποχώρηση» να υπάρξουν μόνιμες θέσεις εργασίας.

Γνωρίζετε πάρα πολύ καλά ότι το θέμα αποκατάστασης των πληγέντων πολιτών είναι μια «γάγγραινα» αυτή τη στιγμή, διότι οι πολίτες από τη μία καταστρέφονται και νιώθουν ότι χάνουν τις περιουσίες τους, τα σπίτια τους, τη ζωή τους και από την άλλη, περιμένουν χρόνια τη στήριξη της πολιτείας για την αποκατάστασή τους. Και βασικά, όταν καίγονται, πλημμυρίζουν τα σπίτια τους ή γίνονται σεισμοί, κάνουν το σταυρό τους στην Παναγιά και ξέρουν ότι πρέπει να ξαναχτίσουν τη ζωή τους μόνοι τους, κύριε Υπουργέ. Για παράδειγμα, όπως πολύ καλά γνωρίζετε, στο Μάτι ακόμα δεν έχουν αποκατασταθεί προβλήματα των πολιτών, γιατί οι άνθρωποι που χειρίζονται τα θέματα μπορεί να χρειάζονται μήνες ή και χρόνια για κάθε φάκελο λόγω της γραφειοκρατίας και λόγω των προβλημάτων των οποίων υπάρχουν μέσα στη δημόσια διοίκηση.

Άρα, χρειάζεται μόνιμο προσωπικό, διότι η Κυβέρνησή σας και ο ΣΥΡΙΖΑ πριν δεν πέτυχαν στα θέματα της αντιμετώπισης πολλά. Όμως, στο θέμα της αποκατάστασης, που είναι ένα διαχρονικό πρόβλημα, κύριε Υπουργέ, φταίει όλο το πολιτικό σύστημα. Επί της ουσίας δεν έχουμε κάνει τίποτα.

Οι εργαζόμενοι αυτοί, όπως το αναγνωρίσατε, πλέον καλύπτουν πάγιες ανάγκες. Και δεν το λέει μόνο η λογική, με βάση το χρονικό διάστημα το οποίο υπηρετούν σε αυτό το αντικείμενο. Θα καταθέσω και εδώ ότι η γενική διεύθυνση της αρμόδιας υπηρεσίας λέει ότι καλύπτουν πάγιες και διαρκείς ανάγκες. Η ίδια η υπηρεσία το λέει. Και είναι θετικό ότι ανοίγετε θέσεις μόνιμου προσωπικού στο Υπουργείο σε αυτή την κατηγορία.

Θέλω, όμως, να διευκρινίσετε και κάτι άλλο. Οι συμβάσεις τους λήγουν 30-12-2022, δηλαδή σε έναν μήνα. Σύμφωνα με τον δικό σας νόμο, τον ν.4765 του 2021, λέτε ότι θα πρέπει οι ανανεώσεις να γίνονται έναν μήνα πριν, τριάντα μέρες.

Άρα, την Τρίτη μπορεί να πάρετε απόφαση για μόνιμες θέσεις προσωπικού στο Υποδομών, αλλά πρέπει την άλλη εβδομάδα, κύριε Υπουργέ, να φέρετε παρέμβαση σε νόμο, μια διάταξη, που να λέει ότι αυτοί οι άνθρωποι ανανεώνουν τη σύμβασή τους.

Και κάτι άλλο. Μπορεί να είμαστε καχύποπτοι, αλλά το θέτουμε το θέμα. Στον ν.4920 τον Ιούνιο, όταν γινόταν η διαβούλευση, ήταν μέχρι 31 Δεκεμβρίου. Στον νόμο ήρθε 30 Οκτωβρίου. Κι επειδή θα έχουμε εκλογές σε έξι-οκτώ μήνες, δεν ξέρουμε ακριβώς, θα πρέπει η ανανέωση να είναι σε μεγάλο χρονικό διάστημα για να μη νιώθουν οι εργαζόμενοι ότι πάμε να νομοθετήσουμε στο ελληνικό Κοινοβούλιο οι συμβάσεις τους να κλείνουν τον Μάρτιο, τον Απρίλιο, τον Μάιο, τον Ιούνιο και να νιώθουν όμηροι ή να θεωρούν ότι τους εμπαίζει τους εμπαίζετε ως Κυβέρνηση, όλο το πολιτικό σύστημα τους εμπαίζει πάνω σε αυτή την κατεύθυνση, ότι τους χρησιμοποιούμε και οι συμβάσεις τους θα λήξουν.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, σας παρακαλώ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κλείνω, κύριε Πρόεδρε.

Άρα, θέλουμε μια ρητή δέσμευση από εσάς ότι από τη μία θα ανανεωθούν για μεγάλο χρονικό διάστημα και την άλλη εβδομάδα πρέπει να φέρετε αρμόδια ρύθμιση. Από την άλλη, δεν αντιλαμβάνομαι πώς το Υπουργείο Υποδομών έχει αντιληφθεί το θέμα. Γιατί είπατε πριν ότι νομοθετεί χάλια ο ΣΥΡΙΖΑ. Έχουν περάσει τρία χρόνια, βλέπουμε μεγάλα προβλήματα με τις φυσικές καταστροφές και το Υπουργείο Υποδομών έπρεπε να σας ζητήσει πιο γρήγορα μόνιμες θέσεις σε αυτό τον τομέα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ ξέρετε, κυρία συνάδελφε, ένα πράγμα που δεν κάνω είναι να παίζω με την αγωνία των εργαζομένων. Άλλοι μπορεί να το κάνουν. Εγώ δεν το κάνω. Οι κουβέντες είναι πάντα καθαρές, είναι πάντα μετρημένες, είναι πάντα σαφείς, ώστε όλοι να ξέρουν ποια είναι η πορεία των πραγμάτων.

Η αλήθεια είναι -σωστά επισημάνατε- ότι η συγκεκριμένη διάταξη παρατάσεως αρχικώς είχε έρθει και αυτή ήταν η επιθυμία του Υπουργείου Υποδομών με 31 Δεκεμβρίου. Εγώ την έκανα 30 Οκτωβρίου. Γιατί; Διότι εγώ σας λέω ευθέως, εφόσον δεν θέλω -το ξανατονίζω- να διαιωνίζεται μία πρακτική παρατάσεων χωρίς να βλέπω τις αντίστοιχες προκηρύξεις να προχωρούν για μόνιμο προσωπικό.

Ξαναλέω για πολλοστή φορά ότι το έκτακτο θα είναι πραγματικά έκτακτο, όταν χρειάζεται. Όταν στην πραγματικότητα βλέπουμε ότι εμφανίζεται μια σταθερή ανάγκη θα πηγαίνουμε σε προκήρυξη. Το αίτημα του κάθε Υπουργείου δεν μπορεί να το θέσει το Υπουργείο Εσωτερικών. Είναι το Υπουργείο Υποδομών. Γιατί το κάθε Υπουργείο θέτει τις προτεραιότητές του σε προσωπικό.

Άρα, λοιπόν, ξεκαθαρίζω ότι δεν μπορεί από τη μια μεριά ένα Υπουργείο να λέει θέλω ανανέωση των εκτάκτων και των ΙΔΟΧ εσαεί γιατί αυτό δεν μου μετράει στη μόνιμη πρόσληψη, άρα εγώ τακτοποιήθηκα με τις ανανεώσεις. Δεν ζητάω, όμως, μόνιμο, γιατί το μόνιμο μου περιορίζει ουσιαστικά τις δυνατότητες να ζητήσω επιπλέον προσωπικό. Δεν γίνονται όλα.

Άρα, λοιπόν, γιατί 30 Οκτωβρίου; Διότι έπρεπε να υποβληθεί το αίτημα από την πλευρά του Υπουργείου Υποδομών. Το αίτημα υπεβλήθη. Και γι’ αυτό σας είπα ότι θα δώσω την ανανέωση. Σας το είπα.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Χρονικό διάστημα, κύριε Υπουργέ;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ δεν μπορώ να προκαταλάβω την απόφαση του Υπουργικού Συμβουλίου. Το Υπουργικό Συμβούλιο θα συνεδριάσει την Τρίτη. Βάσιμα υποθέτω ότι θα κάνει δεκτή την εισήγησή μου. Δεν ανησυχώ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Η οποία είναι;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Η οποία είναι ότι οι θέσεις αυτές να ενταχθούν στον προγραμματισμό προσλήψεων του 2023 και να προκηρυχθούν. Άρα, λοιπόν, θα πάμε σε προκήρυξη των θέσεων το 2023.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Η ανανέωση;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Για την ανανέωση θα δω τον χρόνο.

Γιατί, όμως, το λέω αυτό; Γιατί πάλι θέλω να είναι συνδεδεμένος με την έγκαιρη προκήρυξη των θέσεων. Εγώ δεν αφήνω να χρονίζουν οι δουλειές. Άρα, λοιπόν, όλοι βρίσκονται σε ισορροπία.

Πάμε τώρα στο επόμενο. Τι άλλο θέλω να πω για να είμαι σαφής προς τους εργαζόμενους, τους νυν εργαζόμενους, αυτούς που εργάζονται τώρα, που ζητούν την ανανέωση των συμβάσεών τους κ.λπ.. Η προκήρυξη γίνεται με όρους ΑΣΕΠ. Επειδή πλέον έχουμε πλουσία νομολογία για το ζήτημα της ειδικής μοριοδοτήσεως, εγώ δεν θα κάνω ειδικές μοριοδοτήσεις που θα πέφτουν στο Συμβούλιο της Επικρατείας.

Αν πρέπει να κάνω ειδικές μοριοδοτήσεις, οι ειδικές μοριοδοτήσεις θα έχουν ειδική, πλήρη και εμπεριστατωμένη αιτιολογία και θα συνδέονται με την ήδη κτηθείσα εμπειρία και –προσέξτε- την ειδικότητα της συγκεκριμένης εμπειρίας στη συγκεκριμένη θέση. Ξηγημένοι, για να είμαστε όλοι συνεννοημένοι.

Να δώσω ένα παράδειγμα, το οποίο δανείζομαι από αυτά που είπε το Συμβούλιο της Επικρατείας. Ειδική εμπειρία νοσηλευτών, προκήρυξη ΣΥΡΙΖΑ. Την έδωσε. Γιατί την έδωσε; Γιατί λέει ότι ήδη εργάζονταν σε δημόσιο φορέα. Και ρώτησε ευλόγως το Συμβούλιο της Επικρατείας: Ένας νοσηλευτής που εργάζεται στον ιδιωτικό τομέα κάνει άλλη δουλειά από αυτή που κάνει ένας νοσηλευτής που είναι στον δημόσιο τομέα; Νοσηλευτικές υπηρεσίες δεν παρέχουν και οι δύο; Γιατί, λοιπόν, ειδική μοριοδότηση σε αυτόν που είναι στο δημόσιο και άρα, αδικία για αυτόν που είναι στον ιδιωτικό τομέα; Το λέω, για να αρχίσουμε να χτίζουμε πάνω σε αυτά τα θέματα μια συνεννόηση και να μην κοροϊδεύουμε ανθρώπους, που έχουν αγωνία για την θέση τους, αλλά που ταυτόχρονα πρέπει να ξέρουν ότι πρέπει να τηρούμε τις αρχές της ακεραιότητας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Κατανοητός. Νομίζω, πήγε καλά η ερώτηση.

Προχωρούμε. Είναι τώρα τέσσερις ερωτήσεις στις οποίες θα απαντήσει ο Αναπληρωτής Υπουργός Εσωτερικών κ. Στυλιανός Πέτσας. Την τιμητική του έχει σήμερα το Υπουργείο Εσωτερικών!

Θα συζητηθεί η τρίτη με αριθμό 1021/19-9-2022 επίκαιρη ερώτηση πρώτου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Εσωτερικών, με θέμα: «Για την παροχή έκτακτης χρηματοδότησης προς τους δήμους και τις σχολικές επιτροπές για να ανταποκριθούν στις συνθήκες ακρίβειας και των ανατιμήσεων».

Η κ. Κομνηνάκα έχει τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, είναι γνωστό ότι, ενώ μια σειρά αρμοδιότητες για τη λειτουργία, συντήρηση των σχολικών κτηρίων, τον εξοπλισμό κ.λπ., έχουν μετακυλιστεί από την ευθύνη του κράτους στις πλάτες των δήμων, το ύψος της χρηματοδότησης που λαμβάνουν για τις σχολικές επιτροπές είναι ανεπαρκέστατο ακόμη και για τη στοιχειώδη κάλυψή τους. Γιατί, βέβαια, κατά το συνήθως συμβαίνον σε αυτό το κράτος οι αρμοδιότητες αυξάνονται, αλλά την αντίθετη πορεία ακολουθεί η χρηματοδότηση και μάλιστα σε ελεύθερη πτώση, με ευθύνη βέβαια και της δικής σας Κυβέρνησης αλλά και όλων των προηγουμένων, που και έφτασαν σε αυτά τα τραγικά χαμηλά επίπεδα, αλλά και το διατήρησαν όλα αυτά τα χρόνια.

Έτσι, τα σχολεία λειτουργούν οριακά με σοβαρές ελλείψεις σε παιδαγωγικά μέσα, εξοπλισμό, με σοβαρά προβλήματα και υποσυντήρηση χρόνων. Ακόμη και τα τζάμια δεν μπορούν να αλλάξουν όταν σπάζουν. Είναι χαρακτηριστικό το παράδειγμα. Σε αυτές τις συνθήκες της ακρίβειας και των ανατιμήσεων τα σημάδια φάνηκαν από την περσινή σχολική χρονιά, που, με βάση και τα στοιχεία που δίνει το Υπουργείο Εσωτερικών, δόθηκε και μοιράστηκε στις σχολικές επιτροπές το ποσό των 133 εκατομμυρίων ευρώ, αλλά μια σειρά δήμων, πριν εκπνεύσει το έτος, έφτασαν πραγματικά σε καθεστώς χρεοκοπίας με τις αυξήσεις που είχαν ήδη σημειωθεί σε λογαριασμούς κ.λπ.. Φέτος ξεκινά η σχολική χρονιά ήδη ελλειμματική από πέρσι και σε αυτή την άθλια κατάσταση προστίθεται η αλματώδης αύξηση των τιμών σε όλα τα προϊόντα, η εκτόξευση του ενεργειακού κόστους, που κι αυτό δεν έπεσε από τον ουρανό, είναι αποτέλεσμα της εμπορευματοποίησης της ενέργειας, που όλα τα λαϊκά νοικοκυριά πληρώνουν και βέβαια μια κατάσταση που επιτείνεται από τον συνεχιζόμενο και εντεινόμενο μάλλον πόλεμο στην Ουκρανία αλλά και την πολιτική που ακολουθείται, της «πράσινης» μετάβασης, με πολύ βαρύ κόστος για τους λαούς. Την ίδια ώρα δεν έχει παρθεί κανένα μέτρο, όπως για παράδειγμα, η κατάργηση του ΦΠΑ, του ειδικού φόρου κατανάλωσης στο πετρέλαιο, στο φυσικό αέριο καθώς και στο σύνολο των δαπανών, που θα έπρεπε να υπάρχει για τις σχολικές επιτροπές.

Σε αυτές, λοιπόν, τις ασφυκτικές συνθήκες που έχουν διαμορφωθεί στάλθηκε η τελευταία δόση προς τους δήμους στα ίδια καθηλωμένα επίπεδα -28 εκατομμύρια ήταν η τελευταία δόση- καταδικάζοντας τελικά με μαθηματική ακρίβεια τα σχολεία σε ένδεια και πλήρη αδυναμία να πληρώσουν ακόμα και τους τρέχοντες λογαριασμούς, πόσω μάλλον να αντιμετωπίσουν άλλες ανάγκες που πρέπει να καλυφθούν στα σχολεία.

Σας ρωτάμε, λοιπόν: Τι μέτρα θα πάρετε, ώστε να δοθεί έκτακτη χρηματοδότηση προς τους δήμους στο ύψος των πραγματικών τους αναγκών, για να καλυφθούν πλήρως οι λειτουργικές ανάγκες των σχολείων, αλλά και τα συσσωρευμένα χρέη που έχουν μαζευτεί από τα προηγούμενα χρόνια με ευθύνη των κυβερνήσεων -και της δικής σας και των προηγούμενων;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Ευχαριστώ πολύ για την ερώτηση. Νομίζω ότι ήταν αρκετά αναπτυγμένη και αφορούσε αρκετά θέματα, οπότε θα πάρω λίγο χρόνο και από τη δευτερολογία μου, κύριε Πρόεδρε, για να απαντήσω ολοκληρωμένα.

Πρώτον, ξεκινούμε από μια λάθος βάση, ότι η οικονομική κατάσταση των ΟΤΑ έχει χειροτερεύσει. Η οικονομική κατάσταση των ΟΤΑ έχει βελτιωθεί. Από τον Ιούλιο του 2019 μέχρι τον Ιούλιο του 2022, σύμφωνα με τα στοιχεία που τηρεί το Οικονομικό Παρατηρητήριο στην υπηρεσία του Υπουργείου Εσωτερικών, έχουμε μια αύξηση της άμεσης χρηματοδοτικής θέσης των ΟΤΑ κατά 265 εκατομμύρια. Είναι μια βελτίωση κατά 90% σε σχέση με τον Ιούλιο του 2019.

Οι ληξιπρόθεσμες υποχρεώσεις έχουν υποχωρήσει, ο τραπεζικός δανεισμός παραμένει σταθερός και ελαφρά μειούμενος, παρά το γεγονός ότι οι ΟΤΑ δανείζονται για να χρησιμοποιήσουν επενδυτικά εργαλεία, όπως το πρόγραμμα «Αντώνης Τρίτσης», για να υλοποιήσουν έργα και έχουμε μια εικόνα ακόμα και μέσα στην ενεργειακή κρίση που δείχνει ότι έχουν αυξηθεί τα έσοδα των ΟΤΑ κατά 384 εκατομμύρια ευρώ, χάρις και στις χρηματοδοτήσεις που θα πω από το κράτος αλλά και οι δαπάνες τους κατά 174 εκατομμύρια ευρώ. Επομένως δεν βλέπουμε μια εικόνα καταστροφής των δήμων. Αυτό όσον αφορά τη γενική σας τοποθέτηση.

Όσον αφορά το θέμα ειδικά για την ενεργειακή κρίση και τις σχολικές επιτροπές, έχουμε χρηματοδοτήσει τους δήμους φέτος στο πρώτο εξάμηνο της χρονιάς με 218 εκατομμύρια ευρώ επιπλέον, 114 εκατομμύρια ευρώ μια δόση ΚΑΠ επιπλέον, 90 εκατομμύρια ευρώ από το Γενικό Λογιστήριο του Κράτους, με στοχευμένη ανάλυση του κόστους που οι δήμοι κάλυψαν για το επτάμηνο που είχε τεθεί ως περίοδος αναφοράς, προκειμένου να δουν τι παραπάνω δαπάνες είχαν και άλλα 14 εκατομμύρια ευρώ για τις σχολικές επιτροπές.

Άρα ούτε η δαπάνη για τις σχολικές επιτροπές είναι καθηλωμένη, όπως λέτε, στην ερώτησή σας. Η δαπάνη για τις σχολικές επιτροπές σε ετήσια βάση είναι 112 εκατομμύρια ευρώ σε τέσσερις δόσεις. Σωστά επισημαίνετε για την τελευταία δόση ότι ήταν 28 εκατομμύρια ευρώ, όπως προβλέπεται, αλλά είχαμε ήδη διαθέσει 14 εκατομμύρια ευρώ το πρώτο εξάμηνο και θα διαθέσουμε επιπλέον άλλα 14 εκατομμύρια ευρώ στο τέλος του μήνα, προκειμένου να είμαστε εντάξει όσον αφορά τις βασικές δαπάνες θέρμανσης των σχολείων στην έναρξη της σχολικής χρονιάς και θα είμαστε εδώ, για να συνδράμουμε τους δήμους και τις σχολικές επιτροπές για όσο χρειαστεί, προκειμένου να καλύψουν τις ανάγκες τους.

Θυμίζω ότι στην αρχή της χρονιάς στην επιτροπή που έχουμε με το Υπουργείο Οικονομικών και με την ΚΕΔΕ είχαμε εκτιμήσει ότι το επιπλέον κόστος το οποίο θα έπρεπε να καλύψουν οι δήμοι φέτος θα ήταν γύρω στα 270 εκατομμύρια ευρώ. Αναπροσαρμόζουμε αυτή μας την εκτίμηση συνεχώς με βάση τα στοιχεία των δήμων. Όπως σας είπα, έχουμε δώσει ήδη 218 εκατομμύρια, θα δώσουμε 50 εκατομμύρια επιπλέον από ΚΑΠ μέχρι το τέλος του μήνα, 14 εκατομμύρια για σχολικές επιτροπές και άλλα 50 εκατομμύρια από το Υπουργείο Οικονομικών, δηλαδή 218 εκατομμύρια συν 114 εκατομμύρια ευρώ επιπλέον και εδώ είμαστε, αν χρειαστεί, χάρις στην εμπιστοσύνη που απολαμβάνει η ελληνική οικονομία και την καλή πορεία των φορολογικών εσόδων να συνδράμουμε περαιτέρω την αυτοδιοίκηση και να ξεπεράσουμε όλοι μαζί και αυτή την κρίση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Η συνάδελφος κ. Κομνηνάκα έχει τον λόγο.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, η εικόνα που περιγράψατε έρχεται τουλάχιστον σε αντίθεση με μια πραγματικότητα που βίωσαν την περσινή χρονιά οι δήμοι, τα σχολεία, οι σχολικές επιτροπές, όπου, φθάνοντας στο κλείσιμο της χρονιάς, βρίσκονταν σε πλήρη αδυναμία να αντιμετωπίσουν τρέχοντα έξοδα. Γι’ αυτό, σας ζήτησαν και έκτακτη χρηματοδότηση, την οποία δεν έλαβαν, με αποτέλεσμα να ξεκινάμε ελλειμματικά τη φετινή χρονιά.

Δεν ξέρω, εάν συνολικά τα έξοδα της τοπικής αυτοδιοίκησης αυξήθηκαν και σε ποιες ανάγκες κατευθύνθηκαν από τους εκάστοτε δήμους, πάντως στα σχολεία που βρίσκονται εγκαταλελειμμένα και έχουν να αντιμετωπίσουν χρόνια υποχρηματοδότηση και προβλήματα στη συντήρηση των κτηρίων τους, στη θέρμανση κ.λπ., σίγουρα δεν πηγαίνουν.

Κοιτάξτε, θα ήταν περιττό να επιχειρηματολογήσει κανείς για την εκτίναξη των τιμών, την αλματώδη αύξηση του ενεργειακού κόστους και των καυσίμων, πολύ περισσότερο όταν τη φετινή σχολική χρονιά ανοίξατε τα σχολεία χωρίς καν τα υποτυπώδη μέτρα για την πανδημία. Οπότε, φέτος ακόμα και αυτή η τραγελαφική συμβουλή που δίνατε πέρυσι στους μαθητές, να πηγαίνουν με την κουβέρτα τους στο σχολείο, για να μπορούν να είναι τα παράθυρα ανοιχτά και να αερίζονται, παρουσιάζεται ανεπαρκής.

Όμως, όταν φέτος εσείς, αντί να στηρίξετε, να ενισχύσετε τους δήμους, όπως βέβαια και τα λαϊκά νοικοκυριά, για να μπορέσουν να αντιμετωπίσουν αυτή την ακρίβεια, νομοθετείτε ποινολόγιο και υποχρεώνετε τους δήμους να μειώσουν τα ενεργειακά τους έξοδα στο 15% με την απειλή ότι δεν θα μπορούν να κάνουν προσλήψεις στις ήδη υποστελεχωμένες και διαλυμένες δομές των δήμων, πώς αυτό θα μεταφραστεί στις ανάγκες των σχολείων; Πώς αυτό θα μεταφραστεί στα έξοδα που θα διατεθούν για τις σχολικές επιτροπές, για να καλυφθούν αυτά τα έξοδα; Τι λέτε, δηλαδή; Να παγώσουν τα παιδιά; Και αυτά δεν τα βγάζουμε από το κεφάλι μας, έχουμε ήδη δείγματα, όπως για παράδειγμα στον Δήμο Νέας Σμύρνης, που έχει πάει επιστολή στα σχολεία που απαιτεί από τους διευθυντές να μειώσουν τα έξοδα για τη θέρμανση. Άρα, όταν ήδη βρισκόμαστε σε συνθήκες που τα σχολεία αντιμετωπίζουν πολύ σοβαρές ελλείψεις και αδυναμία να αντιμετωπίσουν τα τρέχοντα έξοδά τους, πώς θα μπορέσουν να ανταποκριθούν σε αυτή την κατάσταση της ενεργειακής ακρίβειας;

Κύριε Υπουργέ, πρέπει να υπάρξει μια γενναία αύξηση της χρηματοδότησης προς τους δήμους, για να κατευθυνθεί στις σχολικές επιτροπές. Τα τελευταία χρόνια το ύψος της χρηματοδότησης έχει κατακρημνιστεί σε σχέση με τα προ δεκαετίας επίπεδα, τουλάχιστον, στα μισά. Δεν μπορούμε, λοιπόν, να συμβιβαζόμαστε με μερικά εκατομμύρια -εννοώ στο σύνολο της χρηματοδότησης- που δεν φτάνουν για να καλύψουν τις ανάγκες.

Όταν μιλάμε για παιδιά, δεν μπορεί να ισχύσει το αμίμητο «όποιος δεν προσαρμόζεται πεθαίνει». Αυτό, ξέρετε, έχει και άλλη ερμηνεία, ότι τα συστήματα που δεν προσαρμόστηκαν στις κοινωνικές ανάγκες και στις σύγχρονες παραγωγικές δυνατότητες είναι αυτά που αργά ή γρήγορα οδηγήθηκαν στο χρονοντούλαπο της ιστορίας και πέθαναν.

Άρα πρέπει εδώ και τώρα ουσιαστικά να αντιμετωπίσετε αυτά τα προβλήματα, γιατί δεν πρόκειται να ανεχθούμε ούτε εμείς, ούτε πολύ περισσότερο οι μαθητές, η μαθητική κοινότητα συνολικά, οι εκπαιδευτικοί, οι γονείς, αυτόν τον αναχρονισμό, σήμερα στα σχολεία τα παιδιά να παγώνουν και να γίνεται η εκπαιδευτική διαδικασία σε σχολικές εγκαταστάσεις και με μέσα που παραπέμπουν σε άλλες εποχές.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κατ’ αρχάς, δεν αναφέρθηκα για πέρυσι. Αφού, όμως, θίγετε το θέμα του πώς έκλεισε η χρονιά πέρυσι, θα πω ότι πέρυσι δώσαμε περίπου 208 εκατομμύρια επιπλέον χρηματοδότηση στους δήμους και άλλα 7 εκατομμύρια για τις σχολικές επιτροπές, σύνολο 215 εκατομμύρια ευρώ πέρυσι έξτρα χρηματοδότηση για την αντιμετώπιση όλων των αναγκών από την επιβάρυνση που φέρνει η εισαγόμενη ενεργειακή κρίση.

Φέτος, όπως σας είπα, έχουμε δώσει ήδη 208 εκατομμύρια, θα δώσουμε άλλα 114, σύνολο 332 εκατομμύρια ευρώ επιπλέον. Από πού βλέπετε ότι εμείς δεν στηρίζουμε την αυτοδιοίκηση, είτε σε επίπεδο καθαρά δήμων είτε σε επίπεδο σχολικών επιτροπών, για να μπορέσουμε να αντιμετωπίσουμε αυτή την κρίση; Τα νούμερα σας διαψεύδουν και είπα και πριν ότι είμαστε εδώ, για να συνεχίσουμε να συνδράμουμε την αυτοδιοίκηση, προκειμένου να ξεπεράσουμε όλοι μαζί την κρίση.

Όσον αφορά το θέμα της χρόνιας υποχρηματοδότησης που θίγετε, όσον αφορά γενικά το κτηριακό απόθεμα και τις σχολικές αίθουσες εν προκειμένω, σε μία άλλη ερώτηση κοινοβουλευτικού ελέγχου, θα είμαστε σε θέση, εάν θέλετε, να παρουσιάσουμε όλα τα χρηματοδοτικά εργαλεία που έχουμε εμείς στη διάθεσή μας από το πρόγραμμα «ΑΝΤΩΝΗΣ ΤΡΙΤΣΗΣ», από το Πρόγραμμα Δημοσίων Επενδύσεων, από το πρόγραμμα «ΦΙΛΟΔΗΜΟΣ II», προκειμένου να κάνουμε σοβαρές επενδύσεις είτε για τη συντήρηση σχολικών μονάδων είτε για την κατασκευή νέων. Πράγματι, αυτή η υποχρηματοδότηση που υπήρξε στα χρόνια της υπερδεκαετούς κρίσης έχει αρχίσει να λαμβάνει τέλος και χρηματοδοτούμε με αρκετά εκατομμύρια ευρώ, με εκατοντάδες εκατομμύρια ευρώ σχολικές μονάδες, προκειμένου να αφήσουμε πίσω αυτή την υποχρηματοδότηση που θίξατε.

Χρησιμοποιήσατε μία φράση και θέλω να απαντήσω. Για τη φράση αυτή είπα εγώ ο ίδιος ότι ήταν ατυχής και ζήτησα συγγνώμη γι’ αυτή. Όμως, δεν πρέπει να εκλαμβάνετε αυτή τη φράση και να τη βάζετε σε ένα πλαίσιο, για να δείξετε ότι δεν υπάρχει κοινωνική ευαισθησία της Κυβέρνησης ή δική μου προσωπικά. Ήδη, μιλάμε για ένα πρόγραμμα 15 δισεκατομμυρίων ευρώ απ’ αυτή την Κυβέρνηση, για να στηριχθεί η κοινωνία, τα νοικοκυριά και οι επιχειρήσεις, για να ξεπεράσουμε ενωμένοι αυτή την ενεργειακή κρίση. Έχουν διατεθεί 43 δισεκατομμύρια ευρώ για να ξεπεράσουμε την πανδημία, μια πρωτοφανή κρίση που δεν είχε βιώσει έως σήμερα κανείς μας σ’ αυτή εδώ την Αίθουσα. Επομένως ποια έλλειψη κοινωνικής ευαισθησίας; Το αντίθετο δείχνει αυτή η Κυβέρνηση.

Όσον αφορά εμένα προσωπικά, ξέρετε ότι και με τη δική μου υπογραφή -με πολλή ταπεινότητα το λέω- έχουν προχωρήσει πολιτικές όπως η εναρμόνιση της επαγγελματικής με την οικογενειακή ζωή, 338 εκατομμύρια ευρώ για τα κέντρα δημιουργικής απασχόλησης παιδιών, για τους βρεφονηπιακούς σταθμούς, για τα κέντρα δημιουργικής απασχόλησης παιδιών ΑΜΕΑ. Έχουμε διαθέσει πάρα πολλά χρήματα για τα ζητήματα που έχουν να κάνουν με την ευζωία των ζώων συντροφιάς για πρώτη φορά, το πρόγραμμα «ΑΡΓΟΣ», περίπου 40 εκατομμύρια ευρώ σε σχέση με τις 600.000 ευρώ που δίνονταν κάθε χρόνο. Και πραγματικά όλες οι μειώσεις φόρων, που αυξάνουν το διαθέσιμο εισόδημα των πολιτών, μειώσεις ασφαλιστικών εισφορών, που έφεραν μείωση της ανεργίας 6%, μόνο έλλειψη κοινωνικής ευαισθησίας δεν δείχνουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην τέταρτη υπ’ αριθμόν 1029/19-9-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Πλημμύρες στη δυτική Αθήνα η νέα κανονικότητα».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, και πρόσφατα αλλά, ακόμα χειρότερα, την Πέμπτη 25 Αυγούστου, ύστερα από μια δυνατή βροχή, οι δρόμοι στη δυτική Αθήνα μετατράπηκαν πάλι σε ποτάμια. Μιλάω για τη Ζωοδόχου Πηγής στο Ίλιον, το οποίο είναι πλέον ένα συχνό φαινόμενο, κύριε Πρόεδρε. Κάθε χρονιά όλο και πιο συχνά και περισσότερο πλημμυρίζει. Παρουσιάστηκε έντονο πρόβλημα με το νερό να μπαίνει μέσα στα σπίτια. Αν η βροχή συνέχιζε πέντε λεπτά παραπάνω, μας λένε οι κάτοικοι και διαβάζουμε και στην τοπική εφημερίδα, την «ΗΧΩ», θα είχαμε τις καταστροφές του 2014 με τεράστιο κίνδυνο για ανθρώπινες ζωές.

Στο Χαϊδάρι τα νερά σκέπασαν αυτοκίνητα στην οδό Στρατηγού Καραϊσκάκη. Στην Πετρούπολη επίσης το πρόβλημα ήταν πολύ εκτεταμένο, ενώ μια γυναίκα εγκλωβίστηκε στο αυτοκίνητό της στις Τρεις Γέφυρες. Ήταν καταρρακτώδης αυτή η βροχή; Δεν ήταν καταρρακτώδης. Και τις τρεις ημέρες το Αστεροσκοπείο μάς δίνει για τις 23, 24 και 25 Αυγούστου κάτω από τα πενήντα χιλιοστά την ώρα, που ήταν η καταρρακτώδης βροχή. Το μέγιστο αυτές τις τρεις μέρες ήταν τριάντα χιλιοστά ωριαία.

Το μεγάλο πρόβλημα οπότε εδώ πέρα είναι η κακή κατάσταση και ο κακός σχεδιασμός των αντιπλημμυρικών έργων. Χαρακτηριστικό παράδειγμα το τμήμα Τρεις Γέφυρες - Ανάντη Κόκκινου Μύλου έως την Αττική Οδό, το οποίο παίζει και έναν καθοριστικό ρόλο στην πρόκληση πλημμυρών. Δυστυχώς οι πολιτικές ηγεσίες -και μιλάω και για την περιφέρεια, την οποία εποπτεύετε- τα τελευταία χρόνια δίνουν την έμφασή τους σε εγκιβωτισμούς ποταμών, σε τεχνικά έργα πάνω στα ποτάμια, τα οποία έχουν πρόσοδο για πολλούς μελετητές και κάποιες εταιρείες, αλλά δεν αντιμετωπίζουν τα προβλήματα. Όλη η Ευρώπη κάνει το ανάποδο. Αποκαλύπτει ποταμούς, αποκαλύπτει ρέματα, τα κάνει ζώνες πρασίνου, αλλά τα απελευθερώνει από τα εμπόδια που προκαλούν τις πλημμύρες, αυξάνει την ποιότητα ζωής και προστατεύει τους κατοίκους.

Γιατί, λοιπόν, ενώ η ένταση των βροχοπτώσεων προβλέπεται, ξέρουμε πώς θα είναι από τη Μετεωρολογική Υπηρεσία, δημιουργούνται διαρκώς τέτοια επικίνδυνα φαινόμενα στη δυτική Αθήνα; Δηλαδή, ενώ ξέρετε και το ύψος της βροχής με αρκετή ακρίβεια και δεν είναι και μεγάλος ο όγκος της βροχής αυτές τις μέρες που αναφέρω, γιατί αυτά τα φαινόμενα; Έχει ελεγχθεί το αντιπλημμυρικό έργο στη Θηβών; Φτιάχτηκε με μεγάλους αγώνες των κατοίκων. Και σε τι κατάσταση βρίσκεται, αν το ελέγξατε; Ποια μέτρα θα παρθούν για την περιοχή της Ζωοδόχου Πηγής, η οποία ουσιαστικά υποδέχεται το νερό που κατεβαίνει από τις διπλανές περιοχές;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ορίστε.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Πράγματι το ζήτημα των πλημμυρικών φαινομένων είναι ένα πολύ σοβαρό ζήτημα, το οποίο εντείνεται, όπως έχουμε συζητήσει πολλές φορές και εδώ, με τα φαινόμενα που προκαλεί η κλιματική κρίση. Όπως ξέρετε, έχουμε σε επίπεδο Κυβέρνησης αναβαθμίσει το ενδιαφέρον μας γι’ αυτό το ζήτημα, δημιουργώντας αυτόνομο Υπουργείο που χειρίζεται τα ζητήματα αυτά και φυσικά είναι διοργανωμένη η Γενική Γραμματεία Πολιτικής Προστασίας, η οποία, εκτός των άλλων, είναι υπεύθυνη όχι μόνο για τον συντονισμό, αλλά και για μια σειρά από άλλες δράσεις, από το σχέδιο «ΔΑΡΔΑΝΟΣ» για τα πλημμυρικά φαινόμενα, μέχρι τον συντονισμό και τις κατευθυντήριες οδηγίες για αντιπλημμυρικά έργα, μελέτες και γενικά εκτέλεση έργων και δράσεων πρόληψης για πλημμυρικά φαινόμενα.

Από εκεί και πέρα, για τα συγκεκριμένα θέματα που θίγετε στην ερώτησή σας, σε ό,τι αφορά το έργο της οδού Θηβών, έχει υλοποιηθεί και ολοκληρωθεί τον Δεκέμβριο του 2019 από τη Διεύθυνση Τεχνικών Έργων της Περιφέρειας Αττικής.

Σχετικά με την περιοχή της Ζωοδόχου Πηγής στο Ίλιον αλλά και γενικότερα για τα αντιπλημμυρικά έργα της δυτικής Αθήνας, η Περιφέρεια Αττικής έχει προβεί σε δημοπράτηση και συμβασιοποίηση από τις 10 Σεπτεμβρίου 2018 της μελέτης με τίτλο: «Μελέτη κατασκευής δικτύων αποχέτευσης, ομβρίων υδάτων και διατάξεων ανάσχεσης της πλημμυρικής απορροής στους Δήμους Αγίων Αναργύρων - Καματερού, Ιλίου, Πετρούπολης, Περιστερίου, Χαϊδαρίου, Αιγάλεω και Αγίας Βαρβάρας», η οποία χρηματοδοτείται από το επιχειρησιακό πρόγραμμα «ΑΤΤΙΚΗ 2014 - 2020».

Στο πλαίσιο εκτέλεσης της συναφθείσας σύμβασης, και συγκεκριμένα από τον έλεγχο επάρκειας της προμελέτης ομβρίων για τις περιοχές που αναγράφονται, δεν παρουσιάζονται ανεπάρκειες για το σύνολο του δικτύου ομβρίων από την οδό Ζωοδόχου Πηγής έως και την εκβολή στο ρέμα Ρουπακίου.

Σε κάποια μέρη του αγωγού έχουν παρουσιαστεί ανεπάρκειες σε ένα μέρος του οδού Ξάνθου, το οποίο, όμως, βρίσκεται σαράντα πέντε μέτρα ανάντη της οδού Ζωοδόχου Πηγής, καθώς και σε τμήματα του συλλεκτήρα Ρουπακίου, όπου αποτελεί τον αποδέκτη του δικτύου της γειτονιάς της Ζωοδόχου Πηγής, ως και την εκβολή του στον συλλεκτήρα του ρέματος Μάσχα Περιστερίου και έπειτα στον Κηφισό.

Εξετάζεται, λοιπόν, στην περιοχή αυτή η άρση των ανεπαρκειών αυτών στο πλαίσιο της από 7 Φεβρουαρίου 2022 συναφθείσας δεύτερης συμπληρωματικής σύμβασης εργασιών της τρέχουσας μελέτης, σύμφωνα με το σχετικό έγγραφο της Περιφέρειας Αττικής, το οποίο και καταθέτω στα Πρακτικά.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όντως έχετε φτιάξει το Υπουργείο Πολιτικής Προστασίας και για την κλιματική αλλαγή Είχαμε δει την ανακοίνωση του κ. Στυλιανίδη, ότι το Υπουργείο Κλιματικής Κρίσης και Πολιτικής Προστασίας είναι πριν τις βροχές, την κακοκαιρία της 23ης Αυγούστου. Ήδη χθες, λέει, σε συνέχεια της σχετικής ανακοίνωσης της Εθνικής Μετεωρολογικής Υπηρεσίας για πιθανή επιδείνωση του καιρού, έχει ενημερώσει όλες τις αρμόδιες υπηρεσίες και την περιφέρεια και τους δήμους να βρίσκονται σε ετοιμότητα και, αν κριθεί σκόπιμο, θα ενεργοποιηθεί και το «112», ενώ η περιφέρεια έχει στη διάθεσή της στο δίκτυο μίνι ραντάρ.

Πάλι μιλάμε για μια βροχή, η οποία δεν ήταν καταρρακτώδης. Φαίνεται, δηλαδή, εδώ να μην έγιναν οι δουλειές που χρειάζεται, από την περιφέρεια προφανώς. Φαίνεται εδώ να μην έλαβαν το μήνυμα, που κατά τα άλλα λέει ο κ. Στυλιανίδης ότι έστειλε. Τι έκαναν αυτές οι αρχές το διάστημα της προετοιμασίας; Τι μέτρα έλαβαν, για να αποφύγουν τα πλημμυρικά φαινόμενα; Και πάλι μιλάμε για μια βροχή, η οποία ήταν σχεδόν στο μισό τη μία μέρα και τις υπόλοιπες πολύ λιγότερο από το να είναι καταρρακτώδης. Ήταν ένα έντονο καιρικό φαινόμενο, χωρίς όμως να είναι καταρρακτώδες.

Τι θα γίνει, δηλαδή, μέχρι να γίνουν αυτά τα έργα που περιμένουμε να δούμε αν θα συμπεριληφθούν στις διακηρύξεις; Μέχρι τότε τι θα γίνει; Θα πνίγεται αυτή η περιοχή; Γίνονται οι καθαρισμοί σωστά, κύριε Υπουργέ; Γίνονται όλες οι απαραίτητες ενέργειες, προκειμένου να προστατεύεται αυτός ο κόσμος; Οι πληροφορίες μας είναι ότι δεν γίνονται.

Υπάρχουν, επίσης, τα σχέδια διαχείρισης κινδύνων πλημμύρας για όλες τις λεκάνες απορροής της χώρας, στο πλαίσιο της οδηγίας-πλαίσιο για το νερό. Αυτά γιατί δεν αξιοποιούνται; Για ποιον λόγο, δηλαδή, -και πάλι εγώ θα το πω στη σωστή του βάση, όπως επιστημονικά κατανοώ- να μη λειτουργήσουμε τις λεκάνες απορροής, να δούμε πραγματικά πώς πρέπει να προστατεύσουμε τα ρέματα, να σταματήσουμε όλα αυτά τα έργα εγκιβωτισμού, τα οποία οδηγούν σε αύξηση του πλημμυρικού φορτίου, να δούμε, βεβαίως, τα αντιπλημμυρικά έργα όσον αφορά τους αγωγούς ομβρίων, όχι όμως την οχετοποίηση των ρεμάτων; Αυτές είναι οι κατευθύνσεις που ακολουθούν όλες οι ευρωπαϊκές χώρες, ιδίως τώρα, λόγω της κλιματικής κρίσης.

Δυστυχώς η περιφέρεια με τη στήριξη της Κυβέρνησης προχωράει ακριβώς στον αντίθετο δρόμο, στην οχετοποίηση και στον εγκιβωτισμό των τελευταίων ρεμάτων της δυτικής Αθήνας και της ευρύτερης περιοχής. Οπότε, χρειαζόμαστε άμεση παρέμβαση, γιατί φοβάμαι πως με τη στοιχειώδη καταρρακτώδη βροχή, που, όπως ξέρετε, λόγω κλιματικής κρίσης, μπορεί να έρθει σε μία εβδομάδα, θα θρηνήσουμε θύματα.

Η κατάσταση είναι πάρα πολύ σοβαρή στη δυτική Αθήνα. Τα πλημμυρικά φαινόμενα, πλέον, είναι καθημερινότητα.

Θα έχετε δει και στο ίντερνετ να διαδίδουν τα λεωφορεία που μετατρέπονται σε βάρκες, γιατί μόνο έτσι μπορούν να εξυπηρετήσουν τον κόσμο όταν έχει μια βροχή ούτε καν καταρρακτώδη.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, δεν είμαστε εδώ για να κάνουμε διαπιστώσεις. Ξέρουμε όλοι ότι υπάρχουν χρόνια προβλήματα που έχουν να κάνουν με τις κατά καιρούς αυθαιρεσίες, με τις κατά καιρούς περιπτώσεις μπαζώματος ρεμάτων, με όλα αυτά τα θέματα τα οποία ξέρουμε πάρα πολύ καλά όλοι επί πολλά χρόνια. Άρα δεν είμαστε εδώ για διαπιστώσεις. Είμαστε για να δούμε τι κάνουμε για να βελτιώσουμε αυτή την κατάσταση μέχρι να φτάσουμε σε μια οριστική λύση.

Όσον αφορά τα θέματα που έχουν να κάνουν σε τοπικό επίπεδο η αρμοδιότητα είναι της περιφέρειας. Κατέθεσα στα Πρακτικά τα έγγραφα που αποδεικνύουν το τι κάνει η περιφέρεια για να αντιμετωπίσει τα προβλήματα. Όταν ένα θέμα είναι ζήτημα εθνικό, τότε αρμόδιο είναι το Υπουργείο Υποδομών και Μεταφορών για έργα που χαρακτηρίζονται εθνικής σημασίας.

Από εκεί και πέρα, ειδικά για την Αττική και την αντιπλημμυρική της θωράκιση, ξέρετε ότι από πέρυσι τον Δεκέμβριο για πρώτη φορά έγινε μια σοβαρή μελέτη σε επίπεδο περιφέρειας για όλα τα έργα που χρειάζεται να αναπτυχθούν για όλες τις λεκάνες απορροής της Αττικής, προκειμένου να αντιμετωπιστούν τα πλημμυρικά φαινόμενα λόγω της κλιματικής κρίσης. Μιλάμε για ένα master plan το οποίο είναι πάνω από 140 εκατομμύρια ευρώ, αν θυμάμαι καλά. Καταλαβαίνουμε όλοι ότι αυτό είναι μια πολύ μεγάλη προσπάθεια η οποία απαιτεί συντονισμένη προσπάθεια σε εξέλιξη ετών.

Άρα πηγαίνουμε βήμα-βήμα για τα θέματα τα οποία λέτε. Εμείς ως Υπουργείο Εσωτερικών ήδη υλοποιούμε έργα αντιπλημμυρικής θωράκισης μικρής έκτασης σε πάρα πολλούς δήμους της χώρας -περίπου 150 εκατομμύρια ευρώ- που περιλαμβάνουν ανάσχεση στα ορεινά, ας το πούμε έτσι, και φρεάτια προκειμένου να γίνεται απορροή των υδάτων, αλλά χρειάζονται και πρόσθετοι πόροι. Ειδικά για την Αττική, που είπατε, σας παρουσίασα το master plan της περιφέρειας το οποίο είναι αρκετών εκατομμυρίων ευρώ και θέλει μια προτεραιοποίηση προκειμένου να πάμε από τις ζώνες επικινδυνότητας σε ζώνες χαμηλότερης επικινδυνότητας.

Επομένως όλο το επόμενο χρονικό διάστημα αυτό που χρειάζεται είναι μια καλή συνεργασία την οποία αυτή τη στιγμή έχουμε και ελπίζουμε να προλάβουμε να έχουμε τουλάχιστον τα μεγάλα έργα αντιπλημμυρικής θωράκισης που είναι απαραίτητα πριν από κάποια έκτακτη κατάσταση. Το ότι μπορεί να συμβεί ανά πάσα στιγμή, δεν εξαρτάται μόνο μόνο από το ύψος των χιλιοστών βροχής, όπως ξέρετε πολύ καλά, αλλά και από τις προληπτικές ενέργειες τις οποίες αναλαμβάνουμε. Γι’ αυτό κάθε φορά, εκτός από το μήνυμα που είπατε του κ. Στυλιανίδη, και εγώ προσωπικά φροντίζω με επικοινωνία με τους δήμους και τις περιφέρειες να έχουμε γρήγορους καθαρισμούς φρεατίων, απομάκρυνση απορριμμάτων και όλα αυτά τα οποία δυσχεραίνουν την κατάσταση σε οποιαδήποτε πολύ έντονη καταιγίδα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί η τρίτη με αριθμό 1023/19-9-22 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Εσωτερικών, με θέμα: «Άμεση αποκατάσταση του σχολικού συγκροτήματος των γυμνασίων του Δήμου Παιανίας».

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, είπατε πριν στη συνάδελφο κ. Μαρία Κομνηνάκα από πού προκύπτουν τα προβλήματα στα σχολεία με βάση την υποχρηματοδότηση την οποία καταγγείλαμε. Το γεγονός ότι σήμερα οι τρεις επίκαιρες ερωτήσεις της Κοινοβουλευτικής Ομάδας του ΚΚΕ αφορούν προβλήματα σχολείων, κάποια από τα πολλά που θα μπορούσαν να έρθουν εδώ ως επίκαιρες ερωτήσεις, αποδεικνύει αυτό που κατήγγειλε πριν με την επίκαιρη ερώτηση η κ. Μαρία Κομνηνάκα. Μία από αυτές τις περιπτώσεις είναι το σχολείο της Παιανίας και η κατάσταση που έχει διαμορφωθεί εκεί, η αναστάτωση που έχει προκληθεί σε γονείς, σε μαθητές, σε εκπαιδευτικούς μετά τη διενέργεια και τη δημοσίευση μιας συγκεκριμένης μελέτης η οποία μελέτη αποτύπωσε τη στατική ανεπάρκεια και ακαταλληλότητα του σχολικού συγκροτήματος 1ου και 2ου Γυμνασίου Παιανίας.

Η μελέτη αυτή ολοκληρώθηκε στις 29 Ιουλίου. Ενάμιση μήνα μετά, δηλαδή λίγες μέρες μόλις πριν από την έναρξη της σχολικής χρονιάς, δεν υπήρχε καμμία ενημέρωση από την Κυβέρνηση, τα αρμόδια Υπουργεία, τον δήμο σε μαθητές, γονείς και εκπαιδευτικούς με τι όρους θα λειτουργήσει το σχολείο. Και μόλις στις 9 Σεπτεμβρίου, τρεις μέρες δηλαδή πριν την έναρξη του σχολικού έτους, εκδόθηκε απόφαση του Δήμου Παιανίας σύμφωνα με την οποία τα δύο σχολεία θα λειτουργούν εκ περιτροπής με διπλό σχολικό ωράριο -πρωί-απόγευμα δηλαδή- στα εναπομείναντα κατάλληλα τμήματα του σχολείου, για έναν τουλάχιστον μήνα μέχρις ότου τοποθετηθούν στο προαύλιο προκάτ οικίσκοι διδασκαλίας και χημικές τουαλέτες.

Και μάλιστα αυτή η απόφαση μπορεί να παραταθεί επ’ αόριστον και έως ότου ολοκληρωθεί η όλη διαδικασία.

Μιλάμε δηλαδή για επιστροφή σε συνθήκες προηγούμενων δεκαετιών. Μιλάμε για μια πολύ μεγάλη αναστάτωση και ταλαιπωρία στον οικογενειακό προγραμματισμό των εργαζόμενων γονιών, των μαθητών που έχουν και άλλες δραστηριότητες, αλλά και των εκπαιδευτικών, που έχουν και αυτοί τις δικές τους ανάγκες και τις δικές τους οικογένειες. Και φυσικά μιλάμε για υπονόμευση της ίδιας της εκπαιδευτικής διαδικασίας. Ούτε αίθουσα, γραφείο εκπαιδευτικών αυτή τη στιγμή δεν λειτουργεί στο συγκεκριμένο σχολείο.

Και φυσικά -και τελειώνω με αυτό- μιλάμε για ένα σχολείο που, ακόμη και όταν ολοκληρωθεί η εγκατάσταση των προκάτ, θα είναι ένα προβληματικό σχολείο, γιατί θα πρέπει πεντακόσια άτομα να προαυλίζονται στο πουθενά, γιατί τα προκάτ θα μπουν στον προαύλιο χώρο. Πού θα πάνε πεντακόσια άτομα, πεντακόσιοι μαθητές; Πού θα προαυλίζονται; Τι σόι συνθήκες διδασκαλίας, ασφάλειας θα υπάρχουν;

Το ερώτημα, λοιπόν, είναι σαφές και είναι ερώτημα που απευθύνουν και οι εκπαιδευτικοί με τους οποίους έχουμε μιλήσει, οι γονείς κ.λπ.: Τι μέτρα θα πάρει η Κυβέρνηση προκειμένου γρήγορα να αποκατασταθεί το συγκεκριμένο σχολείο και μέχρι να γίνει αυτό να εξευρεθεί κατάλληλος χώρος για να μπορεί να γίνεται μάθημα τις πρωινές ώρες, σε πλήρες ωράριο και χωρίς να διαταράσσεται η εκπαιδευτική διαδικασία; Αυτό είναι το ερώτημα και είναι απόλυτα εύλογο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ για την ερώτηση, κύριε Γκιόκα. Εκλέγεστε στην περιοχή της ανατολικής Αττικής, στην οποία θα πολιτευτώ κι εγώ και το ενδιαφέρον μου είναι εύλογο, όπως και το δικό σας.

Από εκεί πέρα όμως, απαντώντας πριν στην ερώτηση, αναφερθήκαμε στις σχολικές επιτροπές για τις ανάγκες θέρμανσης. Και εγώ από την πρωτολογία μου -αλλά και στη δευτερολογία- είπα ότι υπάρχει ζήτημα με το κτηριακό απόθεμα γενικά, και με τα σχολεία μας ειδικότερα. Γι’ αυτό είπα, σε μια άλλη συζήτηση, να δούμε τι χρήματα βάζουμε στο τραπέζι, προκειμένου να έχουμε μια πρόοδο στις σχολικές μας εγκαταστάσεις και στα σχολικά μας κτήρια.

Τώρα, για το συγκεκριμένο θέμα, νομίζω ότι κι εσείς και εγώ και οποιοσδήποτε -είτε είναι γονιός είτε όχι- καταλαβαίνει ότι όταν ένα κτήριο μετά από έρευνα κρίνεται ακατάλληλο, δεν θα θέλει να δει τα παιδιά του να είναι σε αυτό το κτήριο και να κάνουν μάθημα. Άρα αυτό είναι ένα βασικό στοιχείο. Εφόσον προέκυψε τέλος Ιουλίου πρέπει να δούμε τι δράσεις θα κάνουμε για να το αντιμετωπίσουμε.

Για να φτάσουμε στο ποιο επίπεδο πρέπει να ληφθεί η δράση, επιτρέψτε μου να θυμίσω ποιες είναι οι αρμοδιότητες. Οι αρμοδιότητες εδώ ανήκουν στους δήμους. Επομένως, εφόσον μιλάμε για αρμοδιότητα για τη συντήρηση των σχολείων στους δήμους, θα πρέπει να είμαστε ξεκάθαροι ότι εμείς ερχόμαστε επικουρικά να συνδράμουμε τον δήμο, προκειμένου να κάνει αυτά τα οποία απαιτούνται. Ο δήμος βρίσκεται σε συνεννόηση με τις «ΚΤΙΡΙΑΚΕΣ ΥΠΟΔΟΜΕΣ», προκειμένου να προχωρήσει στην αποκατάσταση του σχολικού συγκροτήματος.

Εδώ θα ήθελα να είμαστε σαφείς: Θα χρησιμοποιηθεί η πιο γρήγορη διαδικασία που προβλέπεται σε αυτές τις περιπτώσεις, από το 32.2Γ του σχετικού νόμου για τις δημόσιες συμβάσεις, αλλά μέχρι τότε πρέπει να βρεθεί και μία λύση. Ποια είναι η λύση; Εφόσον δεν βρίσκεται άλλος κατάλληλος χώρος προκειμένου να στεγαστεί το σχολείο και αναγκάζεται να κάνει αυτές τις διπλές βάρδιες στα κτήρια που δεν έχουν υποστεί ζημιές, προχωρεί ο δήμος σε συνεννόηση με την ΚΤΥΠ για τη μίσθωση οικίσκων, προκειμένου να τοποθετηθούν άμεσα.

Καταλαβαίνουμε -και από την απάντηση που θα καταθέσω στα Πρακτικά- ότι έχουν δεσμευτεί αρκετά χρήματα γι’ αυτή τη δουλειά μέχρι τέλος του έτους από τον δήμο, 197.000 ευρώ. Έχει ζητηθεί πρόσθετη χρηματοδότηση από το Υπουργείο Εσωτερικών και είμαστε εδώ να συνδράμουμε εμείς τον δήμο για ό,τι χρειαστεί, προκειμένου να καλυφθεί το απαραίτητο κονδύλι για το επόμενο χρονικό διάστημα, αν χρειαστεί. Και θα προχωρήσουν γρήγορα οι διαδικασίες αποκατάστασης σε συνεννόηση του δήμου με τις «ΚΤΙΡΙΑΚΕΣ ΥΠΟΔΟΜΕΣ».

Θα καταθέσω στα Πρακτικά το σχετικό έγγραφο του δήμου, όπου φαίνονται οι ενέργειες που έχει κάνει μέχρι τώρα.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Γκιόκα, έχετε τον λόγο για τη δευτερολογία σας.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, όταν κάποια στιγμή, κάποτε, η αρμοδιότητα των σχολικών κτηρίων πέρασε στην ευθύνη των δήμων, που τότε μόνο το ΚΚΕ είχε καταψηφίσει και είναι κάτι το οποίο υπηρέτησαν όλες οι κυβερνήσεις που μεσολάβησαν, τι είχαμε προβλέψει; Είχαμε προβλέψει ότι θα φτάναμε σε αυτήν ακριβώς την κατάσταση που είμαστε σήμερα. Σε ποια; Να ερχόμαστε να ρωτάμε ένα Υπουργείο -και μάλιστα ούτε καν το Υπουργείο Παιδείας, που θα έπρεπε να ασχολείται με το τι εκπαιδευτικό έργο γίνεται στο συγκεκριμένο σχολείο- τι θα γίνει με την κτηριακή ακαταλληλότητα ενός σχολείου και να έρχεται ο Υπουργός και να μας λέει: «Α, αυτό δεν είναι δικό μου θέμα, είναι αρμοδιότητα του δήμου».

Να λοιπόν γιατί γίνανε, να γιατί προχώρησε όλη αυτή η μετάθεση ευθυνών, συμπεριλαμβανομένης και της σχολικής στέγης, στην ευθύνη των δήμων, για να πετάτε το μπαλάκι δεξιά κι αριστερά και τελικά τα προβλήματα να παραμένουν προβλήματα και οι ανάγκες ανικανοποίητες.

Δεύτερο ζήτημα, σημαντικό και κρίσιμο: Εδώ ο έλεγχος, κύριε Πέτσα, ήταν ένας έλεγχος που έγινε -καλώς, λέμε εμείς- με πρωτοβουλία ενός δήμου. Αν γινόταν ένας οργανωμένος έλεγχος στα σχολεία όλης της χώρας και μάλιστα στα σχολεία που είναι και κάποιας παλαιότητας, όπως είναι το συγκεκριμένο σχολείο, έλεγχοι οι οποίοι έχουν σταματήσει, ιδιαίτερα από τότε που κατάργησαν τον Οργανισμό Σχολικών Κτηρίων οι προηγούμενες κυβερνήσεις, θα βρίσκαμε πάρα πολλά σχολεία σαν και αυτό της Παιανίας. Θα βρίσκαμε πάρα πολλά σχολεία, δηλαδή, που φτιάχτηκαν με προηγούμενους κανονισμούς αντισεισμικούς και άλλους και στην πραγματικότητα, είναι ακατάλληλα. Αυτό είναι το μεγάλο πρόβλημα.

Και εδώ έρχονται οι γονείς, οι εκπαιδευτικοί, η κοινωνία της Παιανίας εκεί να απαντήσει και να επιλέξει ανάμεσα σε κακές λύσεις που δημιουργούν τα αδιέξοδα της πολιτικής σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με συγχωρείτε, αλλά το δίλημμα σήμερα για τους γονείς εκεί, που όντως θέλουν τα παιδιά τους να πηγαίνουν σε ένα ασφαλές κτήριο, είναι αν θα κάνουν μάθημα στο ετοιμόρροπο κτήριο ή αν θα κάνουν μάθημα σε προκάτ; Αυτό είναι το δίλημμα; Αυτό τους λέτε, ότι κοιτάξτε, το κτήριο είναι ακατάλληλο, προσαρμοστείτε -εδώ πάει η προσαρμογή- στα προκάτ και σε ένα σχολείο όπου δεν θα υπάρχει προαύλιο.

Όχι. Το δίλημμα είναι αν θα υπάρχει αυτή η κατάσταση που υπάρχει σήμερα ή αν θα έχουμε σύγχρονα και ασφαλή κτήρια και αν θα γίνει και έλεγχος και στα υπόλοιπα, που έχει σταματήσει, ξαναλέω, από το 2011, όταν καταργήθηκε ο Οργανισμός Σχολικών Κτηρίων ή γίνεται με το σταγονόμετρο, για να είμαι ακριβής.

Και το δεύτερο, μιας και λέτε ότι προτίθεστε να πολιτευτείτε στην ανατολική Αττική, αυτό κ. Πέτσα, δεν είναι το μοναδικό. Υπάρχει πλήθος σχολείων με προκάτ στην ανατολική Αττική, που είναι μονιμότητα πλέον. Έχει μονιμοποιηθεί αυτό το καθεστώς, γιατί η περιοχή αυτή αυξήθηκε πληθυσμιακά. Όμως οι υποδομές της έχουν μείνει σε εποχές προηγούμενων δεκαετιών και αυτό αφορά και τη σχολική στέγη, αυτό αφορά και το δίκτυο αποχέτευσης, όπου οι άνθρωποι είναι με τον «Αχόρταγο» ακόμη, αυτό αφορά και το νοσοκομείο που ακόμη δεν υπάρχει σε αυτή την περιοχή για να καλύπτει τις ανάγκες.

Πηγαίνετε συχνά-πυκνά -όχι εσείς προσωπικά- κυβερνητικά στελέχη για να διαφημίζετε τα αναπτυξιακά έργα και τις επενδύσεις και τα data centers στην ανατολική Αττική. Όμως, αυτή είναι η κατάσταση για τις πραγματικές ανάγκες των ανθρώπων.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Γκιόκα. Το είπατε τρεις φορές!

**ΙΩΑΝΝΗΣ ΓΚΙΟΚΑΣ:** Εμείς ξαναλέμε: Το αίτημα είναι συγκεκριμένο. Ποιο; Γρήγορα να προχωρήσει η αποκατάσταση του σχολείου και μέχρι τότε να μπορούν τα παιδιά να κάνουν μάθημα σε ασφαλές και κανονικό σχολείο. Αυτό είναι το αίτημα και δεν ικανοποιείται.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, ευχαριστώ.

Κατ’ αρχάς, δεν είπαμε για κανένα μπαλάκι ευθυνών. Οι ευθύνες είναι ξεκάθαρες. Το Σύνταγμά μας έχει τεκμήριο αρμοδιότητας υπέρ της αυτοδιοίκησης. Όταν μεταβιβάζεται, λοιπόν, μια αρμοδιότητα στην αυτοδιοίκηση, αυτή ασκείται από αυτή. Εν προκειμένω, η αρμοδιότητα είναι ξεκάθαρη για τους δήμους για τη σχολική στέγη. Το αμφισβητούμε αυτό; Το θέμα είναι αν δίνουμε τους πόρους, προκειμένου η αυτοδιοίκηση να κάνει τη δουλειά της.

Σας είπα και πριν ότι μετά από μια υπερδεκαετή κρίση, για πρώτη φορά έχουμε χρηματοδοτικά εργαλεία στα χέρια μας -πρόγραμμα «ΑΝΤΩΝΗΣ ΤΡΙΤΣΗΣ», «ΦΙΛΟΔΗΜΟΣ ΙΙ», Πρόγραμμα Δημοσίων Επενδύσεων- για να μπορέσουμε να κάνουμε είτε καινούργιες σχολικές μονάδες είτε να κάνουμε μια σοβαρή αποκατάσταση και εκσυγχρονισμό υφιστάμενων.

Για τον Δήμο Παιανίας που ρωτάτε, σας λέω ότι για το 2022 έχουμε προγραμματίσει από τους ΚΑΠ 154.500 ευρώ για κάλυψη δαπανών εκτέλεσης έργων και επενδυτικών δραστηριοτήτων και 100.000 ευρώ για την επισκευή και συντήρηση σχολείων των κτηρίων, όσα είχαν δοθεί φυσικά και προηγούμενα έτη.

Όσον αφορά το «ΦΙΛΟΔΗΜΟΣ ΙΙ», ο Δήμος Παιανίας έχει χρηματοδοτηθεί με το ποσό των 121.700 ευρώ για την επισκευή και τη συντήρηση σχολικών κτηρίων και αύλειων χώρων και με το ποσό των 190.300 ευρώ για την υλοποίηση έργων και επενδυτικών δραστηριοτήτων που εντάσσονται στους αναπτυξιακούς άξονες προτεραιοτήτων του προγράμματος «ΦΙΛΟΔΗΜΟΣ».

Επίσης, έχει υποβληθεί μια πρόταση στην Πρόσκληση ΑΤ10 του προγράμματος «ΑΝΤΩΝΗΣ ΤΡΙΤΣΗΣ», ύψους 1,1 εκατομμυρίων ευρώ που αφορούν τη συντήρηση δημοτικών ανοικτών αθλητικών χώρων και σχολικών μονάδων.

Παρομοίως, έχουμε εντάξει ένα έργο μιας κατασκευής σχολικής μονάδας στον Δήμο Παιανίας -όπως γνωρίζετε ήδη από το πρόγραμμα «ΑΝΤΩΝΗΣ ΤΡΙΤΣΗΣ»- και στα Σπάτα έχουμε εντάξει αντίστοιχο έργο και σε άλλες περιοχές της ανατολικής Αττικής, γιατί όπως πολύ σωστά είπατε, κύριε Γκιόκα, υπάρχει πληθυσμιακή έκρηξη στην περιοχή αυτή της χώρας, ευτυχώς όπως αποδεικνύουν και τα αποτελέσματα της τελευταίας απογραφής, ενώ δυστυχώς σε άλλες περιοχές της χώρας υπάρχει φθίνουσα πορεία του πληθυσμού.

Επομένως, αυτό που εμείς έχουμε να κάνουμε είναι πράγματι να αναγνωρίζουμε ότι η αρμοδιότητα είναι εκεί, να μη «ψαρεύουμε» σε «θολά» νερά, αλλά και να στηρίζουμε την αυτοδιοίκηση να φέρει σε πέρας το έργο της. Και αυτό συνεχίζουμε να κάνουμε.

Όσον αφορά τα ευρύτερα έργα υποδομής. Εγώ θα πολιτευθώ πρώτη φορά στην ανατολική Αττική, ζω όμως στην περιοχή δεκαεπτά χρόνια. Φυσικά και έχει τεράστιες ελλείψεις, είτε αυτά έχουν να κάνουν με τα θέματα αποχέτευσης και ύδρευσης -όπως είπατε- είτε με τα θέματα οδοποιίας ή άλλα ζητήματα.

Φυσικά υπάρχουν τεράστια θέματα υποδομών. Το θέμα είναι ποια κυβέρνηση βάζει τα χρήματα στο τραπέζι για να αντιμετωπισθούν οι παθογένειες δεκαετιών και είμαι περήφανος, να πω, ότι συμμετέχω σε μια Κυβέρνηση που βάζει τα χρήματα στο τραπέζι για να αντιμετωπιστούν αυτές οι παθογένειες και όποτε θέλετε να κάνουμε κι αυτή τη συζήτηση αναλυτικότερα.

Μόνο το πρόγραμμα «ΑΝΤΩΝΗΣ ΤΡΙΤΣΗΣ» είναι 189,4 εκατομμύρια ευρώ στους Δήμους ανατολικής Αττικής. Πόσο ήταν το 2020; Μηδέν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Θα συζητηθεί τώρα η έκτη με αριθμό 1027/19-9-2022 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη, με θέμα: «Αποτροπή της διαδικασίας της έξωσης του 9ου δημοτικού σχολείου Αιγάλεω από το κτήριο που στεγάζεται».

Στην ερώτηση θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, όπως βλέπετε και αυτή η ερώτηση αφορά σχολεία, όπως ερώτησαν και οι προηγούμενοι σύντροφοί μας η Μαρία Κομνηνάκα και ο Γιάννης Γκιόκας.

Βέβαια, απετράπη η έξωση μετά από έναν χρόνο που «σέρνονταν» όλη αυτή η διαδικασία με τους γονείς και τους εκπαιδευτικούς να είναι στον δρόμο, με παραστάσεις, διαμαρτυρίες στον δήμο, στην περιφέρεια, στα Υπουργεία. Έναν χρόνο τώρα, κύριε Υπουργέ, η αδιαφορία και η αδράνεια όλων αυτών των υπεύθυνων «ανεύθυνων» είναι χαρακτηριστική.

 Έφτασε, λοιπόν, εδώ να ανοίξει το σχολείο και να κλείσει για τέσσερις ημέρες, με τα παιδιά στον δρόμο και μάλιστα μια μαθήτρια χτύπησε, επειδή έκαναν έξωση την πρώτη ημέρα σε αυτό το σχολείο. Μία μαθήτρια έπεσε θύμα τροχαίου, γιατί τους έβγαλε έξω ο ιδιοκτήτης. Τίνος ευθύνη, λοιπόν, είναι αυτή;

Μεταφέρατε, λέτε, τις αρμοδιότητες στους δήμους. Όχι μόνο αυτή. Πλήθος αρμοδιοτήτων, χωρίς, βέβαια, τους πόρους ή με πολύ λίγους πόρους.

Η ΚΕΔΕ, της οποίας η πλειοψηφία, κύριε Υπουργέ, είναι στη δική σας παράταξη, με τη συνάντηση που έκαναν πριν από λίγο καιρό, πάλι σας λένε για τους θεσμοθετημένους πόρους ότι δεν τους αποδίδετε και ότι τους παρακρατείτε παράνομα. Είναι πόροι που προέρχονται από τη φορολογία του ίδιου του λαού μας και πρέπει να πάνε στους δήμους και δεν τους αποδίδετε. Τι αποδίδετε λέτε; Ότι δώσατε 214 εκατομμύρια ευρώ εφέτος. Τι σας λέει η ΚΕΔΕ; Ότι από 360 εκατομμύρια ευρώ -αυτό σας λέει σε υπόμνημά τους- πού ήταν οι ανάγκες για καύσιμα, κολυμβητήρια, οδοφωτισμό και σχολικά κτήρια, που ήταν πέρυσι τώρα με την ακρίβεια η οποία έχει πάρει τα πάνω της θα πάει ένα δισεκατομμύριο.

Ποια είναι, λοιπόν, η απάντηση σε αυτό; Είναι η απάντηση που δίνει η Κυβέρνηση και λέει στους δήμους: Προσαρμοστείτε εδώ στο 15% μείωση της ενέργειας στα σχολεία, γιατί αλλιώς δεν θα έχετε προσωπικό. Δεν θα ικανοποιηθούν οι ανάγκες σας.

Άρα, λοιπόν, εδώ τι κάνετε εσείς; Μειώνετε αυτή τη χρηματοδότηση σε τέτοιες συνθήκες και τα σχολεία εδώ δυστυχώς, κύριε Υπουργέ -είναι αυτό που είπε και προηγουμένως ο σύντροφος Γιάννης Γκιόκας- δεν έχουν ελεγχθεί για την αντισεισμική προστασία όλα τα κτήρια. Πρόκειται για μία μεγάλη ευθύνη και δεν γίνεται να απευθύνονται στους δήμους. Γιατί εάν έχουμε έναν σεισμό και έχουμε τέτοια ζητήματα ποιος θα φταίει; Ο τάδε δήμαρχος που τα έσοδά του είναι πολύ λίγα;

Έτσι, λοιπόν, και με το κτήριο εδώ οι γονείς και οι εκπαιδευτικοί του 9ου δημοτικού σχολείου του Αιγάλεω, παρ’ όλο που σήμερα το πρωί άνοιξε το σχολείο με απόφαση του δημοτικού συμβουλίου για αναγκαστική απαλλοτρίωση, δείχνει την προτεραιότητα που έχουν και η Κυβέρνηση και ο δήμος και η περιφέρεια που πρέπει να στηρίζουν τον ιδιώτη και όχι το κοινό συμφέρον που ήταν οι εκατό μαθητές οι οποίοι έμειναν στον δρόμο.

Εμείς πιστεύουμε ότι αυτό πρέπει να το αντιμετωπίσετε με νομοθετική ρύθμιση, γιατί υπάρχουν και άλλα τέτοια σχολεία και όπως σας λέμε πρέπει να αποτραπούν οι εξώσεις που μπορεί να γίνουν και σε άλλα σχολεία.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Δεδομένης της εξέλιξης που υπήρξε σήμερα και με το άνοιγμα του σχολείου μετά από την απόφαση του δημοτικού συμβουλίου για αναγκαστική απαλλοτρίωση, καταλαβαίνω ότι δεν επέμεινε στο πρώτο σκέλος της ερώτησης ο κύριος Βουλευτής. Περιμένουμε λίγο να δούμε πως θα εξελιχθεί αυτή η κατάσταση.

Θα μου επιτρέψετε πριν πω τι κάνουμε συγκεκριμένα για να στηρίξουμε εμείς ως Υπουργείο Εσωτερικών τον Δήμο Αιγάλεω για τη σχολική στέγη, να πω κάτι που αναφέρθηκε στο τέλος.

Ζητάτε –αν καταλαβαίνω καλά από την ερώτηση σας και από την αποστροφή σας στο τέλος της πρωτολογίας σας- να κάνει μια παρέμβαση η Κυβέρνηση, ώστε αυτά που ισχύουν για όλους τους υπόλοιπους πολίτες να τα στερούνται οι ιδιώτες που έχουν ένα κτήριο που μισθώνεται είτε από την αυτοδιοίκηση ή από κάποιον άλλον, προκειμένου να μην μπορεί να προσφύγει στη δικαιοσύνη. Γιατί εδώ μιλάμε για μια υπόθεση ανάμεσα στον ιδιοκτήτη του ακινήτου και στον Δήμο του Αιγάλεω, που μετά από μεγάλη δικαστική διαμάχη πολλών ετών κατέληξε να δικαιώσει τον ιδιώτη. Να στερήσουμε από τον ιδιώτη το δικαίωμα να προσφεύγει στη δικαιοσύνη; Αυτό εμείς δεν πρόκειται να το κάνουμε.

Το θέμα που έχουμε να δούμε είναι πως μπορούν οι δήμοι, σε τέτοιες περιπτώσεις, να έχουν εκείνες τις επιλογές ώστε να προσφέρουν στα παιδιά μας την απαραίτητη σχολική στέγη, όχι να υπεισερχόμαστε σε διαφορές μισθωτηρίου ανάμεσα σε έναν δήμο και έναν ιδιώτη.

Αυτό που έχουμε κάνει, λοιπόν, εμείς είναι να προσφέρουμε χρηματοδότηση στον δήμο, προκειμένου να προχωρήσει στις ενέργειες οι οποίες είναι απαραίτητες. Θα αναφερθώ ενδεικτικά όχι μόνο στους ΚΑΠ, αλλά στα δικά μας χρηματοδοτικά εργαλεία, του Υπουργείου Εσωτερικών. Στο πλαίσιο του προγράμματος «ΦΙΛΟΔΗΜΟΣ ΙΙ», όπως είπα πριν για αντίστοιχες περιπτώσεις του Δήμου Παιανίας, ο Δήμος Αιγάλεω είχε χρηματοδοτηθεί με 304.600 ευρώ για επισκευή, συντήρηση σχολικών κτηρίων και αύλειων χώρων με 593.800 ευρώ για την υλοποίηση έργων και επενδυτικών δραστηριοτήτων που εντάσσονται στους αναπτυξιακούς άξονες προτεραιότητας του προγράμματος «ΦΙΛΟΔΗΜΟΣ» και με 190.340 ευρώ για την εκπόνηση μελετών και υλοποίηση μέτρων και μέσων πυροπροστασίας στις σχολικές μονάδες της χώρας και με 79.360 ευρώ για κατασκευή ραμπών και άλλων απαραίτητων εργασιών για την πρόσβαση ατόμων με αναπηρία στις σχολικές αίθουσες.

Επίσης, ο Δήμος Αιγάλεω έχει χρηματοδοτηθεί από το πρόγραμμα «ΑΝΤΩΝΗΣ ΤΡΙΤΣΗΣ» του Υπουργείου Εσωτερικών μέσω της πρόσκλησης με αριθμό επτά, για την κατεδάφιση του παλαιού και την ανέγερση νέου κτηρίου του 1ου Γυμνασίου Αιγάλεω, εσπερινού γυμνασίου και λυκείου που έχει πληγεί από τον σεισμό της 19ης Ιουλίου 2019, κατ’ επέκταση του πρώην 8ου Γυμνασίου και ανακαίνιση όψεων, ένας προϋπολογισμός ύψους 6,5 εκατομμυρίων ευρώ. Το έργο αυτό έχει ενταχθεί στο πρόγραμμα και προχωρά η διαδικασία δημοπράτησης και συμβασιοποίησης. Άρα, εμείς προσφέρουμε τους πόρους στον Δήμο Αιγάλεω για να βρει λύση στο ζήτημα της σχολικής στέγης.

Για, δε, το ζήτημα που ανέκυψε μετά από τη δικαστική απόφαση και την απόφαση του δήμου να προχωρήσει σε αναγκαστική απαλλοτρίωση, γνωρίζετε ότι υπήρχαν διαθέσιμοι πόροι που είχαν δεσμευτεί στον προϋπολογισμό του δήμου, προκειμένου να προχωρήσει αυτή η διαδικασία. Θα την παρακολουθούμε και εμείς με προσοχή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, εμείς είμαστε με την ικανοποίηση των αναγκών των πολλών και όχι την ατομική ιδιοκτησία κάποιου, όταν αυτή πρέπει να υπηρετήσει τις ανάγκες συνολικά της κοινωνίας, όπως είναι εδώ των μαθητών του Αιγάλεω και όπως αυτή η λύση δόθηκε με την αναγκαστική απαλλοτρίωση που αποφασίσθηκε από τον δήμο. Θα μπορούσε να αποφασιστεί αυτή η αναγκαστική απαλλοτρίωση από πέρυσι που προέκυψε το ζήτημα και όχι να γίνονται διάφορες προτάσεις συγχώνευσης του σχολείου με το 14ο, δηλαδή διπλάσιος αριθμός μαθητών σε ένα κτήριο το οποίο δεν ικανοποιεί τις ανάγκες αυτών των μαθητών που είναι σήμερα.

Γιατί αυτή ήταν η πρόταση, μια κατάσταση, μια σκέψη του δήμου πέρα και έξω από τις ανάγκες των μαθητών, από τις ανάγκες των γονιών, των εκπαιδευτικών κ.λπ.. Άρα, λοιπόν, εδώ οι ευθύνες είναι τεράστιες. Διαχέονται; Διαχέονται.

Εσείς λέτε τώρα: «Εμείς δίνουμε στον δήμο να κάνει τη δουλειά του. Ο δήμος δεν την κάνει». Και τι λένε οι δήμοι; Αυτό που σας είπα προηγουμένως: «Δεν έχουμε πόρους». Βεβαίως, βρέθηκαν τώρα οι πόροι για να γίνει αναγκαστική απαλλοτρίωση -να δώσουν, τέλος πάντων, το αντίτιμο στον ιδιώτη, που θα μπορούσε-, κύριε Υπουργέ, επειδή έκαναν παραστάσεις και στο Υπουργείο σας οι γονείς και οι εκπαιδευτικοί. Γι’ αυτό και λένε τώρα οι γονείς ότι «δεν εφησυχάζουμε». Δεν σας έχουν εμπιστοσύνη, ότι αύριο δεν θα ξαναπροκύψει άλλο τέτοιο θέμα.

Άρα, λοιπόν, εδώ έχετε ευθύνη να πείτε καθαρά: Είσαστε με τη μόρφωση των παιδιών ή είσαστε με την εξασφάλιση της ατομικής ιδιοκτησίας; Γιατί στην ερώτησή μας αναφερόμαστε και σε άλλες περιπτώσεις που υπάρχουν και σε άλλα σχολεία. Θα το συναντήσουμε και θα το βρούμε μπροστά μας. Πώς θα το αντιμετωπίσετε αυτό; Με την ίδια λογική που είπατε εδώ; Με αυτή την προτεραιότητα, ότι έχει δικαίωμα να προσφύγει και να κάνει έξωση στο σχολείο και μετά να πούμε «συγχώνευση με ένα άλλο», χωρίς να πληροί τους όρους -τους ελάχιστους όρους- μόρφωσης των παιδιών;

Νομίζω ότι αυτή η θέση σας είναι μια θέση αντιδραστική -να το πω έτσι- αντιλαϊκή, που δεν μπορεί να εκφράσει τις ανάγκες του κόσμου. Γι’ αυτό και εμείς λέμε ότι συνολικά ο σχεδιασμός που θα πρέπει να γίνει σε όλη τη χώρα για σχολεία κατάλληλα για τα παιδιά μας, είναι αυτός που πρέπει να κυριαρχήσει.

Δεν μπορούμε να πάμε σε αυτές τις εποχές με την ταινία και τη φράση «ένα σχολειό μωρέ για τα παιδιά μας» του Βουτσά, που ζητάει από τον βιομήχανο να ενισχύσει και να κάνει ένα σχολείο. Είμαστε στο 2022. Ο πλούτος που παράγεται είναι αμύθητος και πρέπει να πάει για τις ανάγκες των παιδιών της εκπαιδευτικής κοινότητας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε πρόεδρε.

Θα επαναλάβω ότι η χώρα μας έχει Σύνταγμα. Στο Σύνταγμα προβλέπεται η δικαστική προστασία του οποιουδήποτε και δεν θα στερήσουμε το δικαίωμα προσφυγής στη δικαιοσύνη από κανέναν. Από εκεί και πέρα, σεβόμαστε τις αποφάσεις της δικαιοσύνης και κοιτάζουμε να βρούμε λύσεις στα ζητήματα αυτά είτε αφορούν σε ζητήματα που έχουν να κάνουν με τη σχολική στέγη είτε σε άλλα ζητήματα στα οποία χρειάζεται η αυτοδιοίκηση τη συνδρομή μας.

Σας είπα για τους πόρους που έχουμε διαθέσει, αλλά επειδή επαναλάβατε το ζήτημα ότι μπορεί να αφορά σε ευρύτερα θέματα στην επικράτεια, εγώ έχω να πω ότι ειδικά για τα θέματα προσεισμικού ελέγχου που θίχτηκαν -και από εσάς και από τον κ. Γκιόκα πριν- υπάρχει ειδική πρόσκληση στο πρόγραμμα «ΑΝΤΩΝΗΣ ΤΡΙΤΣΗΣ» και διενεργείται σήμερα προσεισμικός έλεγχος σε πάρα πολλά σχολεία ανά την επικράτεια. Έχουν υποβάλει πάρα πολλοί δήμοι προτάσεις, έχουν υποβληθεί από τους περισσότερους δήμους προτάσεις γι’ αυτό το ζήτημα κι έχουν ενταχθεί ήδη πάρα πολλές. Επομένως, προχωρά ο προσεισμικός έλεγχος σε όλη την επικράτεια. Και, ναι, όταν υπάρχει ένα ζήτημα καταλληλότητας, πρέπει να είμαστε εκεί να συνδράμουμε.

Για, δε, το θέμα που είπατε -όπως είπα και πριν- θα δούμε αν υπάρξει οποιοδήποτε άλλο ζήτημα να συνδράμουμε τον δήμο, προκειμένου να μην υπάρχουν προβλήματα στα θέματα που αφορούν στα παιδιά μας.

Δεν έχω κάτι άλλο να προσθέσω.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ωραία. Τελειώσαμε με το Υπουργείο Εσωτερικών και μπαίνουμε στο Υπουργείο Αγροτικής Ανάπτυξης. Είναι παρών ο Υπουργός κ. Γεωργαντάς Γεώργιος, ο οποίος θα απαντήσει.

Θα συζητηθεί η δεύτερη, με αριθμό 1019/16-9-2022 επίκαιρη ερώτηση πρώτου κύκλου, του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Αγροτικής Ανάπτυξης και Τροφίμων, με θέμα: «Κατασκευή φράγματος Νέας Τρίγλιας Χαλκιδικής».

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, πριν από ενάμιση χρόνο, περίπου, στις 12-3-2021 λάβαμε, από το ίδιο Βήμα που βρισκόμαστε σήμερα εδώ, τη δέσμευση του προκατόχου σας, κ. Λιβανού, ύστερα από επίκαιρη ερώτησή μου, ότι σε τέσσερις μήνες θα δημοπρατηθεί το έργο του φράγματος στην Τρίγλια Χαλκιδικής. Μάλιστα, αναλογιζόμενοι το πόσο σημαντικό είναι αυτή τη στιγμή να υλοποιούνται έργα που έχουν σχέση με την άρδευση και την ύδρευση, έγινε αναφορά ότι το Υπουργείο Αγροτικής Ανάπτυξης προχωράει μέσω του Ταμείου Ανάκαμψης σε σειρά εγγειοβελτιωτικών έργων, τα οποία θα χρηματοδοτηθούν μέσω σύμπραξης δημόσιου και ιδιωτικού τομέα για να βελτιώσουν την κατάσταση στην οποία βρίσκονται αυτή τη στιγμή οι παραγωγοί.

Παράλληλα, τον Οκτώβριο του 2021 επισκέφθηκα προσωπικά τον Γενικό Γραμματέα Ενεργειακών Πόρων και Υποδομών του Υπουργείου Αγροτικής Ανάπτυξης και ζήτησα να ενημερωθώ για την εξέλιξη και την κατασκευή του φράγματος της Τρίγλιας και οφείλω να σας πω ότι, πράγματι, είχαμε μια πολύ εμπεριστατωμένη και ουσιαστική ενημέρωση.

Ωστόσο, ενάμιση χρόνο μετά δεν υπήρξε κάποιο συγκεκριμένο χρονοδιάγραμμα εκκίνησης και ολοκλήρωσης του εν λόγω έργου. Και γνωρίζετε και εσείς καλά, γιατί πριν από κάποιο χρονικό διάστημα ήσασταν και εσείς στη Χαλκιδική, ότι είναι πολύ σημαντικά τα θέματα ύδρευσης και άρδευσης, καθώς βασική καλλιέργεια του νομού μας είναι η ελιά Χαλκιδικής, καλλιέργεια ΠΟΠ, η οποία απαιτεί μεγάλη ποσότητα κυβικών μέτρων νερού, ιδιαίτερα κατά τους θερινούς μήνες, όπου οι ανάγκες για νερό αυξάνονται σημαντικά λόγω της τουριστικής περιόδου. Μπορείτε επομένως να αντιληφθείτε τις ανάγκες που με αναγκάζουν να επανέλθω με νέα ερώτηση.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Καταλήγοντας, σας ερωτώ κύριε Υπουργέ, σε τι στάδιο βρίσκεται η κατασκευή του φράγματος της Τρίγλιας και ποιο είναι το ακριβές εκτιμώμενο χρονοδιάγραμμα ολοκλήρωσης του;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, ευχαριστώ για την ερώτηση. Μου δίνετε την ευκαιρία να ενημερώσουμε τους κατοίκους, τους αγρότες της Χαλκιδικής για την εξέλιξη, πραγματικά, ενός πολύ σημαντικού έργου, ενός από τα πολύ σημαντικά αρδευτικά έργα που αυτή τη στιγμή εκτελούνται στη χώρα, είτε μεγαλύτερα είτε μικρότερα, καθώς καταλαβαίνουμε όλοι μας ότι η σωστή διαχείριση των υδάτων και η δυνατότητα στους αγρότες μας να τα εκμεταλλευτούν είναι σημαντική παράμετρος για την επόμενη μέρα του πρωτογενούς τομέα και ταυτόχρονα πρέπει να γίνουν οι παρεμβάσεις οι οποίες θα περιορίζουν την απώλεια σε παλιά αρδευτικά δίκτυα.

Η σημαντική εξέλιξη, λοιπόν, σε ένα φράγμα, σε ένα έργο το οποίο, πράγματι, ταλαιπωρήθηκε, αλλά νομίζω ότι πλέον δεν έχουμε άλλα εμπόδια μπροστά, είναι ότι στις 8 Σεπτεμβρίου, πριν από λίγες ημέρες δηλαδή, η αρμόδια υπηρεσία του Υπουργείου, εξέδωσε την απόφαση προέγκρισης, την 3068 από 8-9-2022, απόφαση προέγκρισης για τα σχέδια των τευχών διακήρυξης και τη διαδικασία με την οποία θα προκηρυχθεί το πρώτο υποέργο «Κατασκευή φράγματος και ταμιευτήρα αγωγού μεταφοράς νερού από τον ταμιευτήρα σε υφιστάμενη δεξαμενή και αρδευτικού δικτύου στη θέση «Πλατάνια» της Τρίγλιας, Νομού Χαλκιδικής, συνολικού προϋπολογισμού 6.390.000 ευρώ.

Άρα, έχουμε ήδη την απόφαση της προέγκρισης για τα τεύχη διακήρυξης και αναμένεται η οριστική έγκριση των τευχών διακήρυξης από τον υπηρεσιακό γραμματέα του ΥΠΑΑΤ και η δημοπράτηση του έργου που νομίζω αυτό έχει σημασία, στην ερώτησή σας, η οποία θα πραγματοποιηθεί εντός του Οκτωβρίου. Άρα, τον Οκτώβριο θα έχουμε τη δημοπράτηση του έργου. Να σημειώσουμε εδώ ότι όπως γνωρίζετε και εσείς υπήρξε αύξηση του προϋπολογισμού κατά 555.000, αυτό έγινε προηγούμενα και, βεβαίως, δόθηκε και μια παράταση που ήταν αναγκαία.

Ξέρετε, δυστυχώς, την περίοδο του COVID λόγω της μη ομαλής λειτουργίας όλων των υπηρεσιών πολλά έργα για γραφειοκρατικούς λόγους και για μη δυνατότητα πλήρους εκτέλεσης των εργασιών που απαιτούνταν από διοικητικές υπηρεσίες πήγαν λίγο πίσω. Θεωρώ, όμως, ότι αυτή είναι μια πολύ ευχάριστη είδηση πλέον για τους ανθρώπους του πρωτογενούς τομέα στη Χαλκιδική ότι εντός του Οκτωβρίου δημοπρατείται το έργο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κύριε Πάνα, έχετε τον λόγο για την δευτερολογία σας.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, με ικανοποιεί ιδιαίτερα η απάντησή σας και η δέουσα προσοχή με την οποία αντιμετωπίζετε το συγκεκριμένο έργο του φράγματος Νέας Τρίγλιας Χαλκιδικής. Βέβαια, πρέπει να αναγνωρίσουμε ότι το έργο αυτό άργησε λίγο και άργησε ίσως όχι με δική σας ευθύνη.

Εν πάση περιπτώσει σε ότι αφορά το διαδικαστικό κομμάτι εύχομαι -και ελπίζω- το συγκεκριμένο χρονοδιάγραμμα που αναφέρατε να τηρηθεί, καθώς δεν υπάρχουν πλέον περιθώρια άλλης καθυστέρησης. Και δεν υπάρχουν περιθώρια άλλης καθυστέρησης, γιατί τα θέματα που αφορούν το νερό, την ύδρευση και την άρδευση στη Χαλκιδική είναι θέματα που θα μας απασχολήσουν και στο μέλλον. Είναι από τα βασικά ζητήματα αυτή τη στιγμή που θα αποτελέσουν πρωτεύοντα ρόλο για την αναπτυξιακή πορεία του Νομού Χαλκιδικής. Και αν μη τι άλλο έργα τα οποία έχουν προγραμματιστεί, πρέπει να υλοποιούνται με βάση το χρονοδιάγραμμα αντιλαμβανόμενος και όποιες καθυστερήσεις, αλλά πρέπει να υλοποιούνται.

Άρα, λοιπόν, κρατώ σήμερα, και είναι πολύ σημαντικό, τη δέσμευση ότι το έργο τον Οκτώβριο θα δημοπρατηθεί και νομίζω ότι είναι μια ικανοποιητική εν πάση περιπτώσει απάντηση για τους κατοίκους της Νέας Τρίγλιας.

Κύριε Υπουργέ, οφείλω να πω ότι και το γραφείο Τύπου σας κινείται πολύ γρήγορα, καθώς αφού κατέθεσα την επίκαιρη ερώτηση, την επόμενη κιόλας μέρα υπήρξε ανακοίνωση από το Υπουργείο για τη δημοπράτηση του έργου. Άρα, θα μου επιτρέψετε να κάνω όσες περισσότερες επίκαιρες ερωτήσεις γίνεται, προκειμένου να έχουμε πιο άμεσες απαντήσεις.

Είναι σημαντικό ότι έχουμε τη δέσμευση για την υλοποίηση και τη δημοπράτηση του έργου. Θεωρώ ότι ο λόγος σας είναι πάρα πολύ σημαντικός. Και εύχομαι, πραγματικά, τον Οκτώβριο η Τρίγλια και η ευρύτερη περιοχή του Δήμου Προποντίδας -που το έχει ανάγκη, γιατί είναι μια άκρως αγροτική περιοχή -αλλά και οι Τριγλιανοί, που κατ’ εξοχήν ασχολούνται με την αγροτική παραγωγή σε όλα τα επίπεδα, να έχουν ένα έργο που θα τους «λύσει τα χέρια» ώστε να προχωρήσουν. Γιατί είναι διακαής πόθος της ευρύτερης περιοχής.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, νομίζω ότι το ενδιαφέρον των Βουλευτών της περιφέρειας οι οποίοι βιώνουν από κοντά τα προβλήματα του πρωτογενούς τομέα, ασχέτως πολιτικής παράταξης, είναι πραγματικά ειλικρινές. Και προσπαθούμε να ανταποκριθούμε και στα αιτήματα των εκπροσώπων των αγροτών αλλά βεβαίως και στις παρεμβάσεις, τις ερωτήσεις και τις παρατηρήσεις των Βουλευτών μέσα από την διαδικασία του κοινοβουλευτικού ελέγχου.

Είναι ένα έργο στο οποίο πια δεν είναι απλά ο λόγος του Υπουργού Αγροτικής Ανάπτυξης. Είναι πλήρως δρομολογημένη η εξέλιξη. Έχουν λυθεί ζητήματα που υπήρχαν σε σχέση με τις απαλλοτριώσεις, οι οποίες έχουν και αυτές προχωρήσει, έχουν ολοκληρωθεί, οπότε δεν έχουμε πλέον κανένα νομικό κώλυμα ή ζήτημα που μπορεί να μας καθυστερήσει. Θα γίνει δημοπράτηση εντός του Οκτωβρίου.

Και, βεβαίως, ο χρόνος ολοκλήρωσης του έργου -έχει σημασία να το πούμε και αυτό- είναι είκοσι τέσσερις μήνες από την υπογραφή της σύμβασης. Άρα, με το που θα έχουμε ανάδοχο και την υπογραφή της σύμβασης, μετράμε είκοσι τέσσερις μήνες για την παράδοση αυτού του έργου του πολύ σημαντικού.

Και οφείλω εδώ να σημειώσω για μία ακόμη φορά ότι, πράγματι, οι παρεμβάσεις στα αρδευτικά δίκτυα της χώρας, είτε στα υφιστάμενα είτε σε καινούργια, είναι πολύ σημαντικές και είναι αναγκαίο να γίνουν, καθώς ξέρετε πολύ καλά ότι οι συνθήκες έχουν αλλάξει, τα δεδομένα είναι διαφορετικά και οφείλουμε να δημιουργήσουμε τις υποδομές εκείνες που είναι αναγκαίες για να μπορέσει όποιος επιθυμεί να ασχοληθεί με τον πρωτογενή τομέα να το κάνει με τη μεγαλύτερη προστιθέμενη αξία για τον ίδιο και για την οικονομία της χώρας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Και προχωράμε στην πρώτη με αριθμό 1016/16-9-2022 επίκαιρη ερώτηση δεύτερου κύκλου του Βουλευτή Λακωνίας του ΣΥΡΙΖΑ - Προοδευτική Συμμαχία του κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Πορεία του Εθνικού Στρατηγικού Σχεδίου της Κοινής Αγροτικής Πολιτικής 2023 - 2027».

Κύριε Αραχωβίτη, έχετε τον λόγο για την πρωτολογία σας.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, στις 8 Δεκεμβρίου του 2021 κατά τη συζήτηση στην Επιτροπή Παραγωγής και Εμπορίου για το Εθνικό Στρατηγικό Σχέδιο που επρόκειτο να καταθέσει η χώρα λίγες μέρες μετά με τον προκάτοχό σας, τον κ. Λιβανό, είχαμε κάνει μια σειρά από παρατηρήσεις. Απ’ ό,τι φαίνεται δυστυχώς –τονίζω το δυστυχώς- δικαιωθήκαμε.

Μετά την υποβολή του Εθνικού Στρατηγικού Σχεδίου, λοιπόν, για την περίοδο 2023 - 2027, η Ευρωπαϊκή Επιτροπή απέστειλε πίσω στη χώρα το σχέδιο με μια σειρά από παρατηρήσεις και, μάλιστα, παρατηρήσεις ουσίας, δυστυχώς.

Συγκεκριμένα διαπίστωσε σημαντικές αντιφάσεις στη λογική των παρεμβάσεων, ημιτελείς στόχους και ημιτελές χρηματοδοτικό πλάνο. Επίσης, ανεπαρκείς πληροφορίες για περιβαλλοντικούς και κλιματικούς στόχους, ελλείψεις στα παραρτήματα και απουσία της ex ante μελέτης, της εκ των προτέρων αξιολόγησης αλλά και της στρατηγικής περιβαλλοντικής εκτίμησης SEA.

Επιπλέον, -εδώ είναι τα σημαντικά- η Ευρωπαϊκή Επιτροπή ζήτησε την αναθεώρηση της συνολικής προσέγγισης του θέματος της εθνικής πρότασης για τις συνδεδεμένες ενισχύσεις. Εδώ υπάρχει ένα ζήτημα για το πώς έχει αντιμετωπιστεί.

Επίσης, διατύπωσε αμφιβολίες για το κατά πόσο η πρόταση για την αναδιανεμητική ενίσχυση -που εκείνη την περίοδο ήταν οι περισσότερες παρατηρήσεις και αντιρρήσεις μας- θα ωφελήσει τις μικρές και μεσαίες εκμεταλλεύσεις και κατά πόσον θα διασφαλίσει ένα δίκαιο εισόδημα και βιωσιμότητα για τις μικρές και πολύ μικρές εκμεταλλεύσεις. Ακριβώς, δηλαδή, ό,τι λέγαμε και τότε.

Με δεδομένο, βέβαια, ότι αυτή την περίοδο είναι αρκετά διαφορετικά τα πράγματα λόγω του ότι έχουμε και έναν πόλεμο στην Ουκρανία, όλα αυτά φαντάζουν και ακούγονται πολύ-πολύ πιο επίκαιρα από ό,τι τότε που το συζητάγαμε.

Ένα ακόμα στοιχείο είναι ότι δεν έχει κατατεθεί, δεν έχει ενσωματωθεί στο Εθνικό Στρατηγικό Σχέδιο η μελέτη διαχείρισης κινδύνου της Παγκόσμιας Τράπεζας για την ενίσχυση της ανθεκτικότητας των γεωργικών εκμεταλλεύσεων, δηλαδή το λεγόμενο resilience.

Αυτό που τίθεται, λοιπόν, σαν ερώτημα, αυτό που φαίνεται είναι ότι το πρόβλημα στο υποβληθέν από τον προκάτοχό σας Εθνικό Στρατηγικό Σχέδιο είναι ότι έχει δομικά προβλήματα. Έχει, εν πολλοίς, ζητούμενα όσον αφορά τις ανάγκες της σύγχρονης ελληνικής γεωργικής παραγωγής, όσον αφορά και το παρόν, για να αντιμετωπίσει την παρούσα κρίση λόγω του πολέμου, αλλά και για το μέλλον που φαίνεται ότι θα είναι διαφορετικό και δεν θα επιστρέψει ποτέ στα επίπεδα έτσι όπως τα γνωρίζαμε πριν.

Κι εδώ ρωτάμε: Γιατί, κύριε Υπουργέ, έχει καθυστερήσει τόσο πολύ η κατάθεση των παρατηρήσεων, των απαντήσεων στο Εθνικό Στρατηγικό Σχέδιο; Και αν έχουν ολοκληρωθεί, με ποιες πολιτικές κατευθύνσεις στα παραπάνω, στα προηγούμενα κρίσιμα ζητήματα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, νομίζω είναι μια καλή ευκαιρία να ειπωθούν μερικά πράγματα για το Εθνικό Στρατηγικό Σχέδιο της νέας ΚΑΠ για να μπορέσουν να ενημερωθούν και οι αγρότες.

Ξέρετε πολύ καλά ότι έγινε μια επαρκέστατη διαβούλευση και στις δεκατρείς περιφέρειες. Έγιναν οι παρατηρήσεις από όλους όσους συμμετείχαν σε αυτές τις διαβουλεύσεις, και, βεβαίως, από τα πολιτικά κόμματα και από εσάς. Ήμασταν από τους πρώτους οι οποίοι καταθέσαμε το Εθνικό Στρατηγικό μας Σχέδιο. Βεβαίως, από τον Δεκέμβρη του 2021 και μετά, όπως πολύ καλά γνωρίζετε, πολλά δεδομένα άλλαξαν, δεδομένα τα οποία υποχρέωσαν ουσιαστικά και την Ευρωπαϊκή Επιτροπή να αλλάξει κάποιους προσανατολισμούς και να βάλει κάποιες άλλες προτεραιότητες. Με βάση, λοιπόν, αυτές τις προτεραιότητες, υπήρξε ανάγκη προσαρμογής των στρατηγικών σχεδίων όλων των χωρών.

Πράγματι, υπήρξε αριθμός παρατηρήσεων προς τη χώρα μας, αλλά νομίζω γνωρίζετε γιατί το παρακολουθείτε, ότι αυτό δεν διέφερε από πολλές άλλες χώρες οι οποίες δέχθηκαν επίσης παρατηρήσεις και θα πω πού επικεντρώνονταν αυτές.

Έτσι, λοιπόν, αυτή τη στιγμή έχει εγκριθεί το Εθνικό Στρατηγικό Σχέδιο για επτά χώρες αρχικώς, άλλες δύο ακολούθησαν και, βεβαίως, η πλειοψηφία των κρατών-μελών των δεκαοκτώ αναμένει την έγκριση το επόμενο διάστημα.

Εμείς, απαντώντας στις παρατηρήσεις που έγιναν, συμπληρώνοντας τα όποια ερωτήματα τα οποία τέθηκαν και σε μια συνεχή επαφή των υπηρεσιών και της ηγεσίας του Υπουργείου με τους αρμόδιους φορείς -εντός του Σεπτεμβρίου, δηλαδή εντός των λίγων επομένων ημερών- θα έχουμε και τη συμφωνία η οποία αναμένεται και την κύρωση στη συνέχεια, ουσιαστικά, του Εθνικού Στρατηγικού Σχεδίου.

Να δώσω εδώ μόνο σε επικεφαλίδες τα ζητήματα τα οποία κατά βάση περιλαμβάνουν τις παρατηρήσεις οι οποίες δόθηκαν και τα οποία έχουν σχέση με τον πόλεμο στην Ουκρανία και με τα νέα δεδομένα τα ενεργειακά, κατά βάση, και όχι μόνο τα οποία δημιουργήθηκαν. Στα νέα δεδομένα, λοιπόν, επιβάλλονται λύσεις για ενεργειακή αυτονομία, για εντατικότερη αξιοποίηση των ΑΠΕ, για μείωση του κόστους εισροών με ενθάρρυνση επενδύσεων σε νέες και ψηφιακές τεχνολογίες όπως γεωργία ακριβείας, για προώθηση του συνεργατισμού και της συλλογικής οργάνωσης των παραγωγών, για την ισχυροποίηση της θέσης τους στην αλυσίδα αξίας και βεβαίως, για διεύρυνση των χρηματοδοτικών εργαλείων και των εργαλείων διαχείρισης κινδύνου, για την προστασία του εισοδήματος των παραγωγών σε σχέση με απρόβλεπτες εξωγενείς κρίσεις, οικονομικές, κλιματικές, επιδημιολογικές, επισιτιστική κ.λπ..

Αυτές είναι κάποιες επικεφαλίδες από μέρος των παρατηρήσεων οι οποίες έγιναν προς τα περισσότερα κράτη-μέλη. Και βεβαίως, έχουν απαντηθεί και έχουν γίνει οι διευκρινίσεις που απαιτούνταν. Θα σας απαντήσω στη δευτερολογία μου και για τη μελέτη της Παγκόσμιας Τράπεζας η οποία έχει ήδη αξιοποιηθεί και θα αξιοποιηθεί περαιτέρω.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο τώρα έχει για τη δευτερολογία του ο κ. Σταύρος Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, βλέποντας τα 7 και 2 εγκριθέντα πλέον στρατηγικά σχέδια βλέπουμε την ποιοτική διαφορά στην προσέγγιση που υπάρχει μεταξύ του κατατεθέντος ελληνικού και αυτά που έχουν εγκριθεί. Και αυτό, γιατί το λέω; Αυτό που μας αναφέρατε κατ’ αρχάς είναι οι γενικοί άξονες, που ούτως ή άλλως από την αρχή έθετε η Ευρωπαϊκή Επιτροπή και πάνω στους οποίους έπρεπε να κινηθεί το κάθε εθνικό στρατηγικό σχέδιο και ήταν πάνω σε αυτά που κάναμε τις παρατηρήσεις. Αυτό που περιμέναμε και περιμένουμε σήμερα είναι να μας πείτε για τα σημεία στα οποία έχει γίνει προσαρμογή με τα εργαλεία που προσφέρει η νέα χρηματοδοτική περίοδος. Δηλαδή, πάνω στις παρατηρήσεις που έχετε λάβει όλο το προηγούμενο διάστημα -ας μην πούμε για τη διαβούλευση, που είχαμε χαρακτηρίσει φιέστες τις δεκατρείς εκδηλώσεις της περιφέρειας-, στις τοποθετήσεις φορέων και πολιτικών κομμάτων και τις δικές μας, αλλά και στις παρατηρήσεις που ήρθαν πίσω από την επιτροπή, οι οποίες είναι πολύ συγκεκριμένες, εκεί θα περιμέναμε μία απάντηση σας.

Το ένα ζητούμενο, λοιπόν, είναι οι απαντήσεις πάνω στα ερωτήματα τα συγκεκριμένα που τέθηκαν, γιατί το Εθνικό Στρατηγικό Σχέδιο υπερβαίνει τη θητεία μιας κυβέρνησης. Εσείς το υποβάλλετε, όπως είχαμε πει και στον προκάτοχό σας, αλλά μια άλλη κυβέρνηση -εκ των πραγμάτων θα είναι άλλη κυβέρνηση, αφού μεσολαβούν εκλογές- θα κληθεί να το εφαρμόσει. Οι αγρότες, όμως, έχουν να αντιμετωπίσουν τις συνθήκες οικονομικής κρίσης οι οποίες δεν κοιτάνε με εκλογές, αλλά περιμένουν ένα όραμα, περιμένουν μία προοπτική επιβίωσης.

Και εδώ να σας πω τα εξής στοιχεία, γιατί εδώ φαίνεται ότι έχουμε καθυστερήσει ουσιαστικά. Από τη νέα χρονιά θα ξεκινήσουν τα οικολογικά σχήματα. Τι έχει γίνει και πόσο προετοιμασμένοι είμαστε με αυτά, όταν ακόμα δεν έχουμε υποβάλει, όπως είπατε, τις προτάσεις; Και μιλάμε για δεκαοκτώ οικολογικά σχήματα. Τι θα γίνει με τις συνδεδεμένες; Θα είναι οι ίδιες, αυτές που κατατέθηκαν, ή θα υπάρχουν αλλαγές βάσει των παρατηρήσεων της Ευρωπαϊκής Επιτροπής; Τι θα γίνει με την αναδιανεμητική ενίσχυση, που πραγματικά θα μπορούσε να είναι ένα ουσιαστικό εργαλείο για την αναπλήρωση του χαμένου εισοδήματος; Με τα μέχρι τώρα δεδομένα, αν καταφέρει στη νέα χρονιά ο μηχανισμός να είναι έτοιμος, για να τρέξουν κάποια οικολογικά σχήματα, μιλάμε ότι μόνο το 30% του ποσού που δινόταν ως πρασίνισμα από τη μέχρι τώρα προγραμματική περίοδο θα μπορέσει να δοθεί μέσα στο 2023.

Από εκεί και πέρα τι γίνεται, κύριε Υπουργέ; Στα βοσκοτόπια για το 2022 από την παλιά ΚΑΠ κατανέμονται 132 εκατομμύρια ευρώ, ενώ τη νέα περίοδο το πολύ να διανεμηθούν γύρω στα 30 εκατομμύρια. Στις δενδρώδεις, που μέχρι σήμερα ήταν 135 εκατομμύρια ευρώ, μέσα στο 2023 το πολύ να δοθούν γύρω στα 30 εκατομμύρια. Αυτά μέσα σε μια χρονιά, με την πρωτοφανή κρίση ακρίβειας που αντιμετωπίζουμε, καταλαβαίνετε ότι θα δημιουργήσουν πολύ δύσκολες συνθήκες στους αγρότες για την επόμενη. Θα πρόκειται για ένα πολύ μεγάλο gap, ένα πολύ μεγάλο σκαλί που δύσκολα θα απορροφηθεί από την πρωτογενή παραγωγή και τους αγρότες.

Άρα, λοιπόν, περιμέναμε μία καλύτερη προετοιμασία, μια πιο έγκαιρη προετοιμασία τόσο σε επίπεδο Εθνικού Στρατηγικού Σχεδίου, στην κατάθεσή του, στον ανασχεδιασμό του -αφού δόθηκε η ευκαιρία για ανασχεδιασμό- και πολύ περισσότερο στην προετοιμασία της χώρας, ώστε να μπορέσει το 2023 να είναι έτοιμη να εφαρμόσει ένα εθνικό σχέδιο που ακόμα δεν έχει κατατεθεί και δεν έχει πολύ περισσότερο εγκριθεί.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, νομίζω ότι γίνεται απόλυτα κατανοητό σε όποιον μας ακούει ότι αυτή τη στιγμή ότι από τις είκοσι επτά χώρες, οι εννιά μόνο -και γνωρίζετε ποιες είναι αυτές οι εννιά- έχουν πάρει την έγκριση για το εθνικό στρατηγικό τους σχέδιο. Οι άλλες δεκαοκτώ βρίσκονται σε μία διαδικασία απαντήσεων επί των παρατηρήσεων και συμπληρώσεων, όπου αυτό απαιτείται, αλλά και διευκρινίσεων…

**ΣΤΑΥΡΟΣ ΑΡΑΧΩΒΙΤΗΣ:** Ωραία, θα ήταν να ήμασταν μία από τις εννιά!

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** …το μεγαλύτερο πλήθος των οποίων έχει να κάνει με τα δεδομένα που άλλαξαν μετά την ουκρανική κρίση. Βεβαίως, όμως, επειδή είναι μία διαβούλευση, όπως γνωρίζετε πολύ καλά, η οποία έπεται απ’ αυτή της ΚΑΠ, στην οποία, όπως ξέρετε, είχαμε εξαιρετικά αποτελέσματα, ας μην είστε απαισιόδοξος περί των αποτελεσμάτων τα οποία εντός του επόμενου πολύ μικρού διαστήματος θα υπάρχουν και γι’ αυτό το θέμα.

Επειδή είναι πολλά τα θέματα που θέσατε και είναι θέματα τα οποία έχουν να κάνουν και με τις προτάσεις μας και με τις απαντήσεις και με μια διαμόρφωση, η οποία βρίσκεται σε εξέλιξη έστω και για λίγες ημέρες ακόμη, εγώ μπορώ να σας ενημερώσω για όποιο επιμέρους θέμα θέλετε επί των συγκεκριμένων θέσεων, βεβαίως, που θα μας θέσετε στο Υπουργείο.

Αυτό που μπορώ να σας πω αυτή τη στιγμή -το έχω πει και εδώ- για το μεγάλο ζήτημα που έχει να κάνει με τις συνδεδεμένες ενισχύσεις, είναι ότι πράγματι τα περισσότερα κράτη-μέλη δέχθηκαν παρατηρήσεις σε σχέση με τα κριτήρια της προώθησης της ανταγωνιστικότητας, που πρέπει να χαρακτηρίζουν τις συνδεδεμένες ενισχύσεις στα διάφορα προϊόντα.

Εμείς διαχρονικά ως χώρα έχουμε στηρίξει μεγάλο αριθμό τέτοιων προϊόντων, με λογικές και σκοπιμότητες οι οποίες είναι κατανοητές για εμάς που γνωρίζουμε τον πρωτογενή τομέα στη χώρα, πλην, όμως, πλέον μπαίνουν κανόνες και κριτήρια από την Ευρωπαϊκή Επιτροπή, τα οποία πρέπει να υπηρετηθούν. Οπότε, αυτό που είπα σε αυτή την Αίθουσα και το επαναλαμβάνω σήμερα είναι ότι στο ζήτημα των συνδεδεμένων θα εφαρμοστούν από την Ευρωπαϊκή Επιτροπή και σε εμάς, όπως και σε άλλες ευρωπαϊκές χώρες, κριτήρια, βασικότερο των οποίων είναι αυτό της ανταγωνιστικότητας. Άρα, αναμένεται κάποιος περιορισμός -θέλουμε να πιστεύουμε μικρός- των κατηγοριών οι οποίες επιδοτούνται μέσω της συνδεδεμένης ενίσχυσης. Αυτό το λέω, για να μη φανεί ότι αποφεύγουμε οποιαδήποτε απάντηση.

Σε κάθε περίπτωση αυτό υπηρετήθηκε απ’ όλες τις κυβερνήσεις τα προηγούμενα χρόνια και από τη δική σας, αλλά όπως σας είπα, τα δεδομένα πλέον αλλάζουν στην Ευρωπαϊκή Επιτροπή και μπαίνουν νέοι κανόνες πάνω σε αυτό.

Τη Δευτέρα είναι το Συμβούλιο Υπουργών στις Βρυξέλλες και επειδή εντός του Σεπτεμβρίου έχουμε ανακοινώσει ότι θα έχουμε και τη λήξη αυτής της διαδικασίας συνεννόησης και διαβούλευσης, πολύ σύντομα θα έχετε και τις οριστικές θέσεις ή μάλλον τις οριστικές απαντήσεις, όπως βεβαίως και το περίγραμμα και τις ειδικότερες απαντήσεις, τις οποίες ζητάτε. Μέχρι τότε, μπορείτε, όπως δικαιούστε και όπως έχω καλέσει πολλές φορές εκπροσώπους από τα κόμματα, στο Υπουργείο να έχετε την ειδικότερη ενημέρωση που θέλετε.

Η δημόσια ενημέρωση, η δημόσια πληροφόρηση βεβαίως των αγροτών, ακριβώς επειδή δεν έχει επικυρωθεί τελικό κείμενο, καταλαβαίνετε ότι δεν μπορεί να γίνει σε αυτή τη φάση, θα γίνει λίγες μέρες μετά. Σίγουρα, όμως, οι στόχοι που προσπαθούμε να υπηρετήσουμε είναι στόχοι, όχι απλώς στήριξης του πρωτογενούς τομέα, αλλά στήριξης και δυνατότητας χρήσης όλων των χρηματοδοτικών εργαλείων και όχι μόνο, με βάση τα νέα δεδομένα που έχουν δημιουργηθεί, με βάση τις πολύ σωστές παρατηρήσεις και προτάσεις που προκύπτουν από τη μελέτη της Παγκόσμιας Τράπεζας, μέρος των οποίων παρατηρήσεων ήδη υλοποιήθηκε στο μεταβατικό πρόγραμμα, σε σχέση με χρηματοδοτικά εργαλεία και τη στήριξη των αγροτών και βεβαίως με την επικαιροποίηση του κανονισμού του ΕΛΓΑ, ο οποίος θα ακολουθήσει το επόμενο διάστημα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Προχωρούμε στη συζήτηση της τελευταίας για σήμερα ερώτησης. Είναι η τέταρτη με αριθμό 1017/16-9-2022 επίκαιρη ερώτηση δεύτερου κύκλου της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον ΥπουργόΑγροτικής Ανάπτυξης και Τροφίμων,με θέμα: «Η Κυβέρνηση της ΝΔ οφείλει ξεκάθαρες απαντήσεις για το φράγμα Νεστορίου και άμεση επανέναρξη εργασιών».

Κυρία Τελιγιορίδου, έχετε τον λόγο για την πρωτολογία σας.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, καλημέρα.

Το Φράγμα Νεστορίου είναι το μεγαλύτερο έργο πνοής στην Περιφερειακή Ενότητα Καστοριάς, καθώς προβλέπεται να αρδεύσει εβδομήντα δύο χιλιάδες στρέμματα που θα μπουν στην υπηρεσία του πρωτογενούς τομέα και μάλιστα σε μια περιοχή με ιδιαίτερα προβλήματα στην παραγωγική της δομή, λόγω της κρίσης της γουνοποιίας μετά από τη ρωσο-ουκρανική κρίση αλλά και λόγω της απολιγνιτοποίησης, γεγονός που απαιτεί ένα εναλλακτικό σχέδιο και ιδιαίτερη βαρύτητα στην ανάπτυξη της αγροτικής μας παραγωγής. Το έργο θα ενισχύσει τη στήριξη της απασχόλησης και το εισόδημα των κατοίκων της περιοχής.

Είναι γνωστό το ιστορικό για το φράγμα Νεστορίου. Αντικειμενικά υπάρχουν πάρα πολλές δυσκολίες και γι’ αυτό είναι κατανοητό ότι δεν υπήρξε εύκολη η επίλυση αυτών των προβλημάτων.

Από τις 7 Ιουλίου 2019, όμως, που ανέλαβε η Κυβέρνηση της Νέας Δημοκρατίας, συνεχίζοντας μια δημόσια τοποθέτηση που είχε και προεκλογικά, από μήνα σε μήνα δίνει υποσχέσεις για την επανέναρξη των εργασιών του φράγματος, αλλά το μόνο που κάνουν είναι τελικά να κερδίζουν πολιτικό χρόνο. Χαρακτηριστικά, υπήρξαν δηλώσεις πριν από μερικούς μήνες ότι το θέμα απασχολεί τον ίδιο τον Πρωθυπουργό, γεγονός που διαψεύστηκε μια εβδομάδα μετά, σε επίσκεψη του Πρωθυπουργού στη δυτική Μακεδονία, όπου του τέθηκε το ερώτημα και δήλωσε πλήρη άγνοια.

Υπάρχει τελευταία μια πολύ μεγάλη ανησυχία και ένας προβληματισμός για το εάν το έργο αυτό έχει πάει στα αζήτητα. Χαρακτηριστικά, την 1η Σεπτεμβρίου 2022 υπήρξε δημοσίευμα στην «ΚΑΣΤΟΡΙΑΝΗ ΕΣΤΙΑ» με τίτλο: «Τίτλοι τέλους». Το άρθρο λέει: «Ξεχάστε το φράγμα Νεστορίου είναι το μήνυμα που εισέπραξαν off the record οι εκπρόσωποι της περιφέρειας κατά την πρόσφατη επίσκεψή τους στην Αθήνα» –θυμίζω ότι έγινε στις 31 Μαΐου- «και τις επαφές που είχαν με τα αρμόδια στελέχη του Υπουργείου Αγροτικής Ανάπτυξης». Το δημοσίευμα δεν διαψεύστηκε και μάλιστα στη συνέχεια, στις 6 Σεπτεμβρίου, σε επίσκεψη του Υφυπουργού Αγροτικής Ανάπτυξης στην περιοχή, του κ. Κεδίκογλου, σε ερώτηση αγροτικών φορέων απέφυγε να απαντήσει και τοπικά στελέχη έλεγαν πως αυτό δεν είναι ένα θέμα που πρέπει να μας απασχολεί.

Δεν έχει προηγούμενο όλη αυτή η κατάσταση. Θέλω, λοιπόν, από το Βήμα της Βουλής επίσημα ο Υπουργός να ενημερώσει και το ελληνικό Κοινοβούλιο και τους πολίτες της Καστοριάς σε ποιο στάδιο βρίσκεται η υπόθεση του φράγματος Νεστορίου και ποιο χρονοδιάγραμμα υπάρχει. Θέλουμε η απάντησή σας να είναι ξεκάθαρη, σαφής και με προσδιορισμένο χρόνο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, ευχαριστώ για την ερώτησή σας, για να μπορέσουμε πράγματι να δώσουμε μια εικόνα αυτού του πολύ μεγάλου ζητήματος για όλη την Καστοριά και με χαροποιεί το γεγονός ότι ξεκινήσατε, παραδεχόμενη τις νομικές δυσκολίες του ζητήματος.

Βεβαίως, οφείλω -απλώς, το λέω για την ιστορία- να αναφέρω ότι πράγματι αυτό το έργο με τις ιδιαιτερότητές του, τις οποίες θα αναπτύξω -βέβαια, δεν ενδιαφέρουν τόσο οι ιδιαιτερότητες αλλά η λύση-, απασχόλησε και την προηγούμενη κυβέρνηση. Έχω ερωτήσεις εδώ από τις 2 Δεκεμβρίου 2015 από την κ. Μαρία Αντωνίου και από τις 17 Δεκεμβρίου 2015 με την ίδια αγωνία περί της έναρξης των εργασιών.

Κυρία Τελιγιορίδου, θητεύσατε στο Υπουργείο Αγροτικής Ανάπτυξης και γνωρίζετε πόσο έχει απασχολήσει συνολικά αυτό το θέμα. Εγώ δεν θέλω να αδικήσω κανέναν ως προς την προσπάθεια επίλυσης ζητημάτων, τα οποία, για να το καταλάβει ο κόσμος, κύριε Πρόεδρε, κατά βάση είναι νομικής φύσεως. Είναι νομικής φύσεως σε σχέση με την κοινοπραξία η οποία ήταν η ανάδοχος του έργου με βάση δικαστικές αποφάσεις οι οποίες έχουν εκδοθεί, με βάση ζητήματα ανάμεσα στους συμβαλλόμενους στην κοινοπραξία και με μία διασφαλισμένη χρηματοδότηση. Δυστυχώς -και το λέω δυστυχώς- υπήρξε πολύ μεγάλη καθυστέρηση στην προσπάθεια εξεύρεσης εκείνης της νομικά στέρεης λύσης -και το εννοώ το στέρεης λύσης- η οποία θα μπορούσε πράγματι να οδηγήσει και στην υλοποίηση του έργου.

Στο πλαίσιο αυτό και μετά από φορτικές, θα έλεγα, πιέσεις από τους θεσμικούς παράγοντες της Περιφερειακής Ενότητας Καστοριάς και όχι μόνο -και από τον κ. Κασαπίδη, τον Περιφερειάρχη, έχω λάβει ενημέρωση και όχληση- πραγματοποιήθηκε μία σύσκεψη στο Υπουργείο στις 4 Ιουνίου. Σε αυτή τη σύσκεψη στο Υπουργείο δεσμεύτηκα ότι εντός τριμήνου -το έχω υπερβεί κατά δεκαπέντε μέρες είναι η αλήθεια- θα μπορέσουμε να δώσουμε τον οδικό χάρτη για την επανεκκίνηση του έργου, γιατί αυτό είναι που τελικώς ενδιαφέρει όλους.

Αναγκαστήκαμε να κάνουμε και τις προσεγγίσεις προς τους εμπλεκομένους του έργου αλλά και να διερευνήσουμε τις νομικές δυνατότητες οι οποίες υπάρχουν. Επαναλαμβάνω ότι δεν αρκεί να ανακοινώσουμε τον άλφα ή τον βήτα τρόπο επίλυσης του προβλήματος όταν αυτός δεν θα είναι στέρεος, θα αμφισβητηθεί και ίσως προσβληθεί σε δικαστήρια. Αυτό το οποίο προσπαθήσαμε να κάνουμε -και νομίζω ότι είμαστε κοντά στο να το τελειώσουμε- είναι να υπάρξει μια λύση η οποία θα ήταν απρόσβλητη από οποιονδήποτε επιχειρούσε είτε να καθυστερήσει το έργο είτε να προσβάλει τις αποφάσεις, αλλά βέβαια μέσα στο πλαίσιο της νομιμότητας και του κανονιστικού πλαισίου το οποίο υπάρχει σε σχέση με τις δημόσιες συμβάσεις.

Εντός αυτού του μήνα, την άλλη βδομάδα δηλαδή, θα έχουμε την οριστική απάντηση περί του τρόπου επιλύσεως των ζητημάτων και από τις νομικές υπηρεσίες αλλά και από τους εμπλεκομένους. Το επαναλαμβάνω. Υπάρχουν τρεις τρόποι και τρεις διαφορετικές οδοί που μπορούν να χρησιμοποιηθούν. Νομίζω έχουν αναλυθεί και τους ξέρετε. Δεν είναι η Αίθουσα εδώ για να αναφερθούν. Υπάρχουν τρεις διαφορετικοί νομικοί τρόποι για να μπορούμε να ξεφύγουμε από αυτά τα πολύ μεγάλα νομικά ζητήματα που έχουν δημιουργηθεί, τα οποία -να επαναλάβω για μια φορά ακόμα, κύριε Πρόεδρε- δεν οφείλονται απλά σε μία συγκυρία η οποία έχει να κάνει με τη στάση δημοσίων υπηρεσιών. Έχει να κάνει και με τους ανθρώπους οι οποίοι ανέλαβαν το έργο και οι οποίοι έχουν ζητήματα μεταξύ τους πλέον ως κοινοπραξία. Αυτό δημιουργεί πολλά ζητήματα νομικά. Όσοι έχουν μια εικόνα από δημόσιες συμβάσεις μπορούν να τα κατανοήσουν, αλλά αυτό δεν σημαίνει ότι εμείς δεν υποχρεούμαστε να βρούμε τον όποιο αποφασιστικό τρόπο για να τα ξεπεράσουμε.

Στη δευτερολογία μου θα μπορώ να δώσω περισσότερες διευκρινίσεις γι’ αυτό.

**ΠΡΟΕΔΡΕΥΩΝ (Αθανάσιος Μπούρας):** Κυρία Τελιγιορίδου, έχετε τον λόγο για τη δευτερολογία σας.

**ΟΛΥΜΠΙΑ ΤΕΛΙΓΙΟΡΙΔΟΥ:** Σας ευχαριστώ, κύριε Υπουργέ.

Προφανώς όμως είναι κατανοητό ότι δεν μπορείτε ακόμη να δώσετε μία σαφή και οριστική απάντηση, καθώς μας λέτε ότι αυτό θα γίνει εντός του μήνα. Εύχομαι να μην είναι και αυτό στο πλαίσιο των δεσμεύσεων που εδώ και τρία χρόνια έχει η Κυβέρνηση της Νέας Δημοκρατίας γι’ αυτό το έργο, γιατί κάθε φορά μας λέει ότι το επόμενο δεκαήμερο, την επόμενη εβδομάδα ή τον επόμενο μήνα θα υπάρξει οριστική λύση.

Εγώ θα δεχτώ τις καλές σας προθέσεις, αλλά θα πω ότι δεν αρκούν. Χρειάζεται να υπάρξει και η αποφασιστική πολιτική βούληση για την επίλυση των πράγματι υπαρκτών αντικειμενικών προβλημάτων που υπάρχουν. Θα σας πω όμως το εξής. Οι είκοσι τρεις προσφυγές που έκανε η ανάδοχος εταιρεία έχουν δικαστεί και υπάρχει πλέον από το 2020 η δικαστική απόφαση. Είναι λίγο λοιπόν ένα λογικό άλμα το να κατηγορείτε την προηγούμενη κυβέρνηση η οποία έκανε προσπάθειες, αλλά δεν είχε τη δικαστική απόφαση. Τώρα εσείς την έχετε. Η Κυβέρνησή σας την απόφαση αυτή την έχει από το 2020. Εσείς μόλις αρχές Ιουνίου ανακοινώσατε τη σύσταση τριμελούς επιτροπής.

Κατανοώ ότι με την αλλαγή των Υπουργών στο Υπουργείο Αγροτικής Ανάπτυξης μπορεί να μην είχατε πλήρη ενημέρωση. Γιατί, όμως, δύο ολόκληρα χρόνια δεν γινόταν αυτή η επιτροπή και έχουμε καθυστερήσει τόσο πολύ;

Είναι ένα πάρα πολύ σημαντικό έργο. Το περιμένει όλη η περιοχή και δεν μπορεί να περιμένει αυτή την αναβολή, αυτές τις καθυστερήσεις από τη νέα Κυβέρνηση. Εδώ και δυόμισι χρόνια, επαναλαμβάνω, υπάρχει η απόφαση.

Εγώ θα δώσω και άλλο πολιτικό χρόνο, αφού τον χρειάζεστε, αλλά να ξέρετε ότι οι πολίτες της Καστοριάς είναι απογοητευμένοι από τη στάση της Κυβέρνησής σας όλα αυτά τα χρόνια για αυτό το πάρα πολύ σημαντικό έργο.

Νομίζω ότι θα πρέπει αυτές τις νομικές δυσκολίες, αφού έχετε πλέον το νομικό υπόβαθρο της απόφασης, να τις ξεπεράσετε άμεσα και να μην μείνει το έργο αυτό στα αζήτητα. Σας είπα και πριν πως σχετικά δημοσιεύματα -θα καταθέσω για τα Πρακτικά σχετικό δημοσίευμα- ότι μπαίνουν τίτλοι τέλους στο φράγμα από την περιφέρεια δεν έχουν διαψευστεί ούτε από εσάς. Ελπίζω το φράγμα Νεστορίου να μην γίνει Γεφύρι της Άρτας.

Ευχαριστώ.

(Στο σημείο αυτό η Βουλευτής κ. Ολυμπία Τελιγιορίδου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Αυτό για το οποίο μπορώ να διαβεβαιώσω απόλυτα είναι ότι δεν υπάρχει καμμία σκέψη για εγκατάλειψη του φράγματος. Το λέω με απόλυτο τρόπο. Νομίζω ότι αυτό είναι μια ομόθυμη στάση και όσων υπηρέτησαν στο Υπουργείο Αγροτικής Ανάπτυξης και βεβαίως, των παραγόντων της Περιφερειακής Ενότητας Καστοριάς. Είναι απόλυτο.

Η αλήθεια είναι ότι σε πάρα πολλά νομικά ζητήματα σε πολλά παλιά έργα ανά τη χώρα, φράγματα, βρίσκουμε λύσεις και κάνουμε επανεκκινήσεις. Είναι, πράγματι, το δυσκολότερο ζήτημα νομικά -το γνωρίζετε πολύ καλά και εσείς-, στο οποίο η αστοχία αυτή τη στιγμή έχει να κάνει με την ανάδοχο εταιρεία και με τις σχέσεις των μελών της κοινοπραξίας κατά βάση και όχι μόνο. Δεν είναι μόνο αυτό.

Τώρα για να είμαι ξεκάθαρος, πραγματικά υπάρχει μεγάλο ενδιαφέρον όχι μόνο από εμένα, αλλά και από την Κυβέρνηση -είναι αληθές αυτό που διαβάσατε- για να μπορέσει να επιλυθεί αυτό το μεγάλο έργο, το αναπτυξιακό έργο για την Καστοριά. Γίνεται η προσπάθεια συνεννόησης σε αυτό. Αυτό δεν σημαίνει, όμως, ότι αυτή θα είναι αέναη, δεν θα έχει έναν ορίζοντα, ένα τέλος και στο τέλος δεν υπάρχει η ευθύνη του Υπουργού να πάρει και την όποια απόφαση και ας τολμήσει όποιος θέλει να την προσβάλει.

Οπότε να ξέρετε ότι το πολύ σύντομο επόμενο διάστημα θα δοθεί η λύση. Προσπαθώ, πραγματικά, να είμαι συνεπής στους χρόνους που δίνω. Στις 4 Ιουνίου έγινε η σύσκεψη. Μίλησα για τρίμηνο. Θα μου επιτρέψετε ένα τετράμηνο, αλλά θα δοθεί η λύση. Οφείλουμε να τη δώσουμε.

Η απόφαση είναι ειλημμένη. Τα χρήματα υπάρχουν και είναι πραγματικά πολύ -να το πω- δυσάρεστο για όλους και πάνω απ’ όλα για το πολιτικό προσωπικό της χώρας να μην μπορεί να δώσει λύση. Δεν ενδιαφέρει τον αγρότη της Καστοριάς ποια είναι τα ζητήματα. Από όλους εμάς πραγματικά θέλει να βρίσκουμε λύσεις.

Στο πολύπλοκο, λοιπόν, αυτό νομικό ζήτημα θα δώσουμε, αν χρειαστεί, την καθοριστική και αποφασιστική λύση, ελπίζοντας να μην προσβληθεί, αλλά θα την έχουμε και έτσι θωρακισμένη, που ακόμα και να μην προσβληθεί -αν χρειαστεί να γίνει αυτό-, να μην έχουμε άλλες περιπέτειες. Προσπαθούμε να τις αποφύγουμε. Αν χρειαστεί, όμως -όπως σας επανέλαβα-, θα υπάρχει μια τολμηρή απόφαση, η οποία θα οδηγήσει σε επανεκκίνηση του έργου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.23΄ λύεται η συνεδρίαση για τη Δευτέρα 26 Σεπτεμβρίου 2022 και ώρα 17.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**